Kisah Anak Einstein yang Menghabiskan Hidupnya di Rumah Sakit Jiwa - Eduard Einstein

Albert Einstein adalah salah seorang saintis yang paling terkenal dalam sejarah dan namanya menjadi begitu sinonim dengan istilah genius. Hampir setiap orang pernah mendengar tentang ahli fizik dan karya luar biasa yang dihasilkannya, tetapi sangat sedikit yang mengetahui tentang nasib tragis yang menimpa salah seorang anaknya iaitu Eduard Einstein.

Ibu kepada Eduard iaitu Mileva Maric adalah isteri pertama Albert Einstein. Maric merupakan satu-satunya pelajar wanita yang belajar jurusan fizik di Institut Politeknik Zurich, di mana Albert juga menghadiri kelas di situ pada tahun 1896. Tidak lama selepas itu, Albert telah jatuh hati pada wanita itu walaupun Maric empat tahun lebih tua daripadanya.

Kedua-dua mereka kemudian berkahwin pada tahun 1903 dan dikurniakan tiga orang cahaya mata. Anak pertama mereka ialah Lieserl (butiran mengenainya hilang dari sejarah, mungkin diberikan kepada orang lain sebagai anak angkat), anak kedua ialah Hans Albert dan Eduard yang dilahirkan di Zurich, Switzerland pada 28 Julai 1910 adalah anak ketiga dan paling bongsu.

Albert Einstein telah berpisah dengan Mileva Maric pada tahun 1914 tetapi terus berhubungan dengan anak-anaknya yang diperolehi hasil daripada perkahwinannya dengan Maric. Walaupun Maric pernah menyatakan bahawa suaminya yang terkenal itu lebih mementingkan sains berbanding anak-anak, namun Hans Albert mendakwa semasa dia dan Eduard masih kecil, ayahnya akan meninggalkan kerja untuk mengawasi mereka berdua selama berjam-jam lamanya sementara ibunya sibuk menguruskan hal rumah tangga.

Sejak dari kecil lagi, Eduard Einstein sering mengalami masalah kesihatan dan disebabkan dia terlalu lemah, Eduard selalu ditinggalkan daripada mengikuti keluarganya untuk pergi bercuti.

Albert Einstein dilihat berputus asa terhadap Eduard setelah dia bercerai dan meninggalkan rumah itu. Pada tahun 1917, Albert menulis surat kepada rakannya dengan menyatakan bahawa keadaan Eduard sangat menyedihkannya. Tidak mungkin anak bongsunya itu akan menjadi seorang yang berjaya dalam kehidupannya.

Sebahagian daripada diri Albert tertanya-tanya, adakah lebih baik sekiranya anaknya itu tidak dilahirkan agar tidak mengalami nasib yang malang ini. Akan tetapi, kasih dan sayangnya sebagai seorang bapa membuatkan dia berjanji untuk membantu Eduard sebolehnya, sama ada dengan mengeluarkan wang atau menemaninya melalui apa jua keadaan.

Ketika usianya bertambah tua, Eduard yang dipanggil "Tete" oleh Albert Einstein telah menunjukkan minatnya terhadap puisi, bermain piano dan juga dalam bidang psikiatri.

Eduard yang begitu meminati Sigmund Freud kemudiannya mengikuti jejak langkah ayahnya dengan mendaftarkan diri untuk belajar di Universiti Zurich, walaupun minatnya terletak pada bidang psikiatri. Pada waktu itu, Albert Einstein sudah menjadi seorang yang sangat terkenal.

Dalam satu analisis yang ditulisnya sendiri, Eduard Einstein menyatakan bahawa kadang-kadang keadaan menjadi sangat sukar apabila mempunyai seorang bapa yang terkenal, kerana dirinya sering dirasakan seperti tidak penting.

Lelaki muda yang bercita-cita tinggi itu sekali lagi mengikuti jejak langkah bapanya apabila jatuh cinta dengan seorang wanita yang lebih tua di universiti dan hubungan itu juga berakhir dengan malapetaka. Pada ketika inilah kesihatan mental Eduard menjadi bertambah teruk.

Dia mengalami tekanan perasaan sehingga melakukan cubaan untuk membunuh dirinya sendiri pada tahun 1930. Dia yang kemudiannya didiagnos mengalami schizophrenia itu dikatakan menjadi semakin teruk dengan rawatan pada zaman itu yang diketahui agak keras. Pada satu tahap, Eduard sehingga mengalami masalah percakapan serta gangguan kebolehan kognitifnya.

Pada pandangan Albert Einstein, dia percaya keadaan anak bongsunya itu adalah diakibatkan daripada masalah keturunan dari sebelah ibunya. Pemerhatian saintifik ini sedikit sebanyak meredakan perasaan sedih dan kesalnya.

Isteri kedua kepada Albert iaitu Elsa berkara bahawa "kesedihan itu memakan Albert dari dalam". Ahli fizik terkenal itu semakin lama semakin mempunyai masalah berkaitan Eduard. Pada awal tahun 1930-an, Parti Nazi telah berkembang di Eropah dan setelah Hitler naik berkuasa pada tahun 1933, Albert tidak dapat pulang kembali ke Akademi Sains Prusia di Berlin, di mana dia bekerja di situ sejak tahun 1914.

Walaupun Einstein mungkin merupakan salah seorang saintis paling terkenal di dunia, tetapi pada hakikatnya dia juga adalah seorang yang berbangsa Yahudi. Fakta ini membuatkan negaranya tidak dapat menerimanya dan hal ini memaksa Albert untuk melarikan diri ke Amerika Syarikat pada tahun 1933.

Walaupun Albert tetap berharap anak bongsunya itu dapat menyertainya di Amerika bersama anak keduanya Hans Albert, tetapi keadaan mental yang terus merosot menghalang Eduard daripada mendapatkan perlindungan di Amerika Syarikat.

Sebelum berhijrah ke Amerika, Albert telah melawat Eduard yang ketika itu dijaga di rumah sakit jiwa buat terakhir kalinya. Walaupun selepas itu Albert tetap mengutus surat dan mengirimkan wang untuk penjagaan anaknya, kedua-dua mereka tidak pernah bertemu lagi.

Ketika Eduard menghabiskan sisa hidupnya di rumah sakit jiwa di Switzerland, dia telah dikebumikan di tanah perkuburan Hönggerberg di Zurich apabila meninggal dunia akibat strok pada usia 55 tahun pada Oktober 1965. Eduard telah menghabiskan lebih daripada tiga dekad hidupnya di klinik psikiatri Burghölzli di Universiti Zurich.


5 Penjara Paling Pelik Dan Unik Di Dunia

Jika disebutkan perkataan penjara, tiada apa yang menarik atau menakjubkan mengenainya selain daripada membayangkan diri terkurung selama bertahun-tahun di sekeliling penjenayah kejam dan tidur di sebalik tirai besi.

Penjara dibina dengan suasana ini atas alasan untuk mendidik dan memulihkan para banduan. Namun, hasilnya bergantung kepada pengendalian dan juga kesedaran banduan itu sendiri.

Di sebalik semua ini, terdapat beberapa penjara yang agak pelik daripada kebiasaan yang pernah kita dengar. iluminasi.com kongsikan 5 penjara paling pelik dan aneh di dunia.

Fortezza Medicea adalah kubu Itali yang dibina pada abad ke-13 dan oleh kerana gerombolan askar Mongol tidak lagi menjadi ancaman pada hari ini, bekas kubu kuat ini telah diubah suai menjadi sebuah restoran mewah.

Dalam setahun, Fortezza Medicea membuka pintu-pintu gerbangnya sebanyak lapan kali untuk membolehkan orang-orang yang ingin tahu mendapatkan pengalaman makan yang baru.

Tetamu terpaksa menjalani pemeriksaan latar belakang yang menyeluruh, menyerahkan telefon mereka, melalui pengesan logam dan bersetuju makan menggunakan peralatan plastik.

Ia agak melecehkan namun jika mereka sanggup mengikut segala tuntutan ini, pengunjung akan diberi makanan asli Itali yang berkualiti tinggi dengan faedah tambahan iaitu kesemua makanan dimasak sepenuhnya serta dihidangkan oleh banduan yang melakukan kejahatan seperti pembunuhan ganas.

Kos bagi pengalaman makan berbahaya di penjara ini adalah RM200 bagi satu hidangan namun sebahagian besar daripada wang yang diterima akan digunakan bagi tujuan amal. Malah, tujuan sebenar kesemua ini adalah untuk pemulihan.

Banduan-banduan menjalani latihan sepanjang tahun dengan chef profesional dan lebih daripada 30 orang banduan telah berjaya diterima bekerja di restoran Itali sebenar yang berstatus tinggi.

Malah, salah seorang daripada bekas banduan telah memiliki restorannya sendiri.

Hanya disebabkan anda melakukan jenayah tak bermakna anda tak boleh jatuh cinta dan mendapat anak. Bagi

Bagi penjenayah yang mempunyai anak di bawah umur tiga tahun, Penjara Aranjuez di Sepanyol menawarkan "sel-sel lima bintang" yang disertakan dengan buaian, mainan kanak-kanak dan dinding yang dilekatkan dengan watak-watak Disney.

Kanak-kanak itu sendiri boleh menghadiri sekolah nurseri, menaiki basikal dan pada dasarnya hidup sebagai kanak-kanak biasa seperti di luar tetapi sebenarnya hidup dalam penjara.

Mereka kebanyakan tidak menyedari apa yang sedang berlaku, walaupun beberapa kanak-kanak seperti Victor Manuel Lozano yang berusia dua tahun yang dilaporkan benci tidur di sebalik tirai besi setiap malam.

Para ibu dan bapa dibenarkan sentiasa bersama sekerap yang mungkin dan matlamatnya adalah untuk mengajar mereka kemahiran keibubapaan dan kehidupan dengan harapan mereka akan dapat menyesuaikan diri secara semula jadi kepada masyarakat apabila dibebaskan.

Sekiranya hukuman mereka masih selesai apabila anak-anak berumur lebih dari tiga tahun, anak-anak akan diserahkan kepada kerajaan atau saudara-mara dan ibu bapa akan dipindahkan ke sel normal yang membosankan.

Malangnya, situasi ini membuatkan berlakunya penipuan di mana ibu bapa cuba untuk melahirkan anak yang baru apabila anak mereka semakin meningkat usia.

Ini disebabkan oleh Penjara Aranjuez adalah tempat yang sangat mewah untuk menghabiskan hukuman bagi para banduan.

Walaupun keseluruhannya dengar seperti tak masuk akal dan sesetengah daripada anda menganggapnya keadaan ini sangat sempurna bagi banduan, namun banyak penyelidikan menunjukkan betapa pentingnya ikatan ibu bapa dalam tiga tahun pertama perkembangan anak-anak.

Pihak berkuasa Sepanyol percaya penting untuk membantu mengekalkan keluarga bersama-bersama sebaik yang boleh, walaupun ia juga bermakna memenjarakan mereka yang masih bayi.

Secara umumnya, ekosistem penjara yang serba lengkap hanya wujud di dalam minda penulis. Ia tidak masuk akal di dunia nyata kerana apa gunanya bandar penjara jika ia sama seperti kehidupan biasa kecuali dengan lebih banyak penjenayah dalam satu kawasan?

Bagaimanakah mereka ini akan dihukum dengan sewajarnya di atas jenayah yang dilakukan. Berkenaan dengan perkara ini, anda harus bertanyakan kepada warga Penjara San Pedro di Bolivia.

Di tengah-tengah bandar Bolivia La Paz, terdapat sebuah penjara yang sepenuhnya "berdikari" yang hampir tidak dapat dibezakan dari dunia nyata.

Banduan perlu untuk membeli hartanah di bandar, mendapatkan pekerjaan iaitu mungkin di kilang kokain tempatan dan juga menghantar anak-anak mereka ke sekolah penjara tempatan.

Malah, terdapat seorang banduan yang mengadu bahawa dia terpaksa membayar wang teksinya sendiri untuk sampai ke penjara ini.

Neraka, satu penghuni mengadu bahawa dia terpaksa membayar tambang teksinya sendiri untuk sampai ke penjara.

Pihak berkuasa begitu tidak peduli sehinggakan pelawat dari seluruh dunia datang ke penjara aneh ini secara haram, kadang-kala selama berminggu-minggu.

Mereka membayar untuk masuk dan berpesta dengan sekumpulan penjenayah yang ganas.

Ketika akhbar tempatan mendapatkan beberapa rakaman dari para tetamu ini, mereka kurang peduli dengan keselamatan pelawat atau penjenayah yang menjana pendapatan dalam situasi ini.

Apa yang menjadi kebimbangan adalah bahawa pihak polis adalah korup dan mungkin mencuri wang dari para penjahat.

Apabila penjara ini semakin terkenal, mereka terpaksa menutupnya. Namun ia masih belum berlaku sebahagian besarnya kerana amat sukar untuk "menutup" keseluruhan bandar dan sebab lain adalah kerana Bolivia terkenal dengan korupsi.

Ketika mana penjara-penjara di Amerika Syarikat tersangat dipenuhi banduan sehingga beberapa negeri mula melepaskan mereka keluar dan berharap yang terbaik, namun pulau kecil Sark di United Kingdom adalah lokasi kepada penjara paling kecil di dunia.

Sark hanya mempunyai penduduk sekitar 500 orang dan semakin berkurangan. Dengan ini, mereka tidak memerlukan penjara yang besar dan luas.

Namun, ia masih tak masuk akal untuk mengetahui bahawa penjara yang mereka miliki hanya mempunyai dua orang banduan.

Penjara di Sark dibina pada abad ke-16 sebagai satu cara untuk memperkuat pertahanan pulau itu terhadap serangan lain selepas kejatuhan Armada Sepanyol.

Sark memerlukan tempat untuk menahan tahanan asing yang mana mereka tak tahu untuk selesaikan, jadi mereka membina pondok kecil ini dengan dua sel.

Sebagai contoh beberapa jenayah ganas yang telah mereka hadapi selama bertahun-tahun, laman web rasmi penjara menceritakan salah satu penjenayah terawal yang pernah mereka penjarakan iaitu seorang gadis muda yang mencuri sapu tangan.

Bagi jenayahnya terhadap kemanusiaan, pembantu rumah itu dipenjarakan selama tiga hari. Tetapi kerana dia sangat gugup, mereka membiarkan pintu ke sel terbuka dan dia bergaul dengan sekumpulan wanita tempatan sambil berbual-bual.

Hasilnya, hukuman yang "keras" ini menyebabkan gadis itu mengubah kehidupannya kepada yang lebih baik.

Dan tidak mengejutkan, penjara untuk dua penjenayah ini diuruskan oleh dua orang anggota polis iaitu seorang Konstabel dan seorang "Vingtenier" yang berfungsi sebagai Pembantu Konstanbel.

Mereka biasanya dipilih dan mereka mungkin mempunyai pekerjaan yang paling mudah di seluruh pulau.

Apabila memikirkan tempat-tempat yang seronok untuk dipenjarakan, Indonesia mungkin tidak sepatutnya berada dalam senarai ini. Penjara-penjara mereka sangat sesak, penggunaan dadah yang bermaharajalela dan korupsi berleluasa.

Tetapi di sebalik itu, ia agak menakjubkan. Sesetengah sel mempunyai TV skrin rata, katil bersaiz king dan rawatan kecantikan di bilik, jika anda kaya.

Satu siasatan pada tahun 2010 mendapati bahawa walaupun tahanan Indonesia yang miskin dibiarkan dalam tempat yang melarat, namun banduan kaya mempunyai kehidupan penjara yang lebih baik daripada kebanyakan anda yang membaca artikel ini.

Selain daripada perkara-perkara yang disenaraikan di atas, banduan yang kaya mempunyai pelayan dan juga akses ke kawasan suite karaoke yang mengagumkan.

Jika mereka mempunyai wang dan keinginan, para banduan dibenarkan untuk melanggan pelacur.

Malah, seorang penjenayah pernah dibenarkan untuk membayar USD10,000 untuk mengubahsuai bilik penjaranya menjadi kediaman peribadinya. Juga terdapat banduan lain yang terus membayar untuk keluar daripada penjara.

Masalahnya amat jelasnya iaitu penjara-penjara di Indonesia sangat korup. Kerana gaji yang agak rendah untuk pekerja mereka, pengawal dan warden akan mengambil apa saja peluang untuk memperoleh wang dengan cepat.


Kisah Lima Beradik yang Berjalan Menggunakan Empat Kaki Seperti Beruang

Keluarga Ulas mula dijumpai pada tahun 2005 di sebuah lokasi terpencil yang tidak dinyatakan di selatan Turki. Ketika itu, keluarga ini menjadi subjek penyelidikan sebuah dokumentari BBC yang dinamakan "The Family That Walks on All Fours."

Para saintis dan pakar perubatan kemudian mula berdebat dan mengeluarkan hujah serta pandangan mengikut bidang masing-masing untuk menjelaskan keadaan yang dialami ahli keluarga Ulas. Walaupun pada mulanya spekulasi mengatakan yang lima beradik Ulas ini mungkin mempunyai sejarah masalah genetik disebabkan gerakloko berkaki empat seperti hominid, ternyata mereka sebenarnya mempunyai kecacatan otak yang membuatkan mereka tidak mampu berdiri tegak seperti orang lain.

Kali ini kami kongsikan sedikit latar belakang mengenai lima beradik ini, keluarga mereka dan juga penjelasan sains di sebalik pergerakan bersifat primat yang dialami mereka.

Pasangan Resit dan Hatice yang berketurunan Kurdish dikurniakan 19 orang anak dan lima daripadanya menonjolkan gaya jalan berkaki empat kerana bergerak menggunakan kedua-dua belah kaki serta tangan. Perkara seumpama ini belum pernah dilaporkan terjadi kepada mana-mana manusia yang mempunyai bahagian anatomi yang sempurna.

12 daripada 19 orang adik-beradik itu adalah normal manakala tujuh orang anak pasangan Ulas itu mengalami masalah gaya berjalan. Salah seorangnya telahpun meninggal dunia dan seorang lagi, Gülin, boleh berjalan dalam keadaan tegak namun kelihatan seperti "mabuk" kerana masalah keseimbangan badan. Lima orang lagi terdiri daripada empat anak perempuan iaitu Safiye, Hacer, Senem dan Emine manakala seorang lagi anak lelaki bernama Hüseyin. Kelima-lima beradik ini berjalan menggunakan empat kaki seperti seekor beruang yang sedang merangkak.

Antara teori yang diberikan oleh pakar-pakar yang telah menyaksikan dan mengkaji keadaan mereka ini menggambarkan situasi tersebut sebagai "evolusi mundur," "kehilangan gen," "kombinasi ataksia serebelum" dan ada juga yang mengatakan bahawa itulah "cara mereka dibesarkan."

Menurut Uner Tan, seorang pakar biologi evolusi dari Sekolah Perubatan Universiti Çukurova di Adana, Turki, adik-beradik ini mempunyai ciri-ciri nenek moyang primat sebelum mereka belajar untuk berjalan tegak. Dia mempercayai bahawa ia adalah suatu "evolusi mundur" dan menggelarnya "Sindrom Uner Tan." Walau bagaimanapun, dakwaan Tan telah menimbulkan banyak kontroversi dan akhirnya berjaya disangkal melalui fakta sains.

Profesor Stefan Mundlos iaitu seorang ahli genetik dari Berlin mengatakan adik-beradik ini kehilangan sejenis gen khusus yang bertanggungjawab terhadap kebolehan bipedalisme (dwikaki).

Apabila Profesor Nicholas Humphrey, seorang ahli psikologi dari England mendapat tahu mengenai kajian Uner Tan yang masih belum diterbitkan melalui rakannya, John Skoyles, seorang pakar psikologi dan neurosaintis, mereka percaya bahawa simptom-simptom yang ditunjukkan menjurus kepada kondisi yang dinamakan ataksia serebelum. Menurut mereka, serebelum bertanggungjawab terhadap orientasi keseimbangan dan ruang. Kerosakan di bahagian ini akan menyebabkan gangguan gerak jalan serta daya keseimbangan.

Dakwaan ini turut dipersetujui oleh seorang saintis perubatan British bernama Roger Keynes yang mengatakan adik-beradik ini mempunyai kecacatan di bahagian serebelum vermis. Namun, kerosakan pada serebelum tidak menjelaskan bagaimana Gülin yang mewarisi kecacatan sama masih boleh berjalan dengan dua kaki. Akhirnya, Humphrey, Skoyles dan Keynes dapat menyimpulkan bahawa keadaan ini merupakan kombinasi mutasi genetik resesif yang diwarisi dan sangat jarang berlaku sehingga menyebabkan ataksia serebelum kongenital yang tidak progresif.

Pada tahun 2014, sains telah membuktikan yang adik-beradik ini sememangnya mengalami mutasi genetik khususnya pada kromosom 17 yang akhirnya memberikan impak pada serebelum sehingga mereka hilang imbangan badan dan terpaksa berjalan menggunakan empat kaki.

Walaupun kelima-lima beradik mengalami masalah menyeimbangkan badan di atas dua kaki, mereka tidak mempunyai sebarang tanda kelemahan koordinasi tangan, percakapan atau gerak mata. Malah, empat adik-beradik perempuan ini amat suka mengait dan menyulam menggunakan tangan.

Jari tangan mereka tidak mengalami sebarang kerosakan kerana mereka tidak menggunakan keseluruhan bahagian tangan apabila berjalan. Ini berbeza dengan cimpanzi dan gorila yang meletakkan buku jari ke tanah apabila berjalan. Menurut Resit yang memberitahu Prof. Humphrey, dia tidak pernah menganggap anak-anaknya itu sakit atau kurang upaya, jadi dia tidak pernah cuba mendapatkan sebarang nasihat atau bantuan untuk membetulkan gaya mereka berjalan.

Pasangan suami isteri itu juga menjelaskan, semasa kelima-lima anak mereka ini masih kecil, mereka bergerak dan merangkak normal seperti bayi-bayi lain iaitu menggunakan tangan dan lutut. Lama-kelamaan, pergerakan mereka berubah menjadi seperti gaya berjalan seekor beruang dan keadaan ini kekal sehinggalah mereka dewasa.

Resit dan Hatice sentiasa menyokong anak-anak mereka. Walau bagaimanapun, keluarga besar ini sentiasa menjadi mangsa pukul serta dicaci oleh penduduk kampung manakala Hüseyin pula sering menjadi bahan ejekan kanak-kanak. Mereka juga pernah terpaksa berpindah rumah kerana semua orang mempercayai rumah lama mereka telah disumpah sehinggakan tiada sesiapapun ingin membantu ketika mereka ketiadaan air.

Selepas dokumentari itu diterbitkan, ahli psikologi Turki yang terlibat dengan kajian dan jagaan keluarga ini selain menjadi jurubahasa semasa penggambaran itu telah menubuhkan Yayasan Ulas untuk merapatkan ketidaksamarataan sosial antara keluarga ini dengan masyarakat serta menawarkan pelbagai usaha bagi membantu adik-beradik Ulas.

Rawatan fisioterapi diperkenalkan kepada mereka dan palang sejajar dibina di bahagian luar rumah untuk membantu mereka berlatih berjalan menggunakan dua kaki seperti orang lain. Selain itu, tongkat berjalan juga disediakan untuk membolehkan mereka bergerak sendiri.

Pada awal tahun 2018, Profesor Humphrey telah kembali ke perkampungan keluarga ini untuk memantau perkembangan mereka dan teruja melihat perubahan positif pada kelima-lima beradik ini terutama sekali Hüseyin yang berjaya berjalan sendiri dengan dua kaki seperti manusia normal.


Kisah George H.W Bush Hampir Menjadi Mangsa Kanibalisme Semasa WW2

Pada tanggal 2 September 1944, seorang juruterbang pesawat tentera Amerika Syarikat yang berusia 20 tahun telah terhempas di Kepulauan Bonin di Jepun, apabila pesawatnya terkena tembakan tentera Jepun.

Juruterbang ini, bersama-sama dengan lapan lagi anak kapal yang lain telah berjaya melepaskan diri daripada pesawat yang terhempas ini. Namun begitu, nasib juruterbang ini adalah lebih baik berbanding lapan anak kapal yang lain kerana tidak ditangkap, diseksa atau dimakan oleh tentera Jepun yang berada di darat. Juruterbang yang bernasib baik itu ialah George H.W. Bush.

Pada hari tragedi itu berlaku, Bush telah dilantik untuk mengetuai pesawat Avenger milik Tentera Laut Amerika Syarikat. Bush yang menyertai Angkatan Tentera Laut sejak berusia 18 tahun itu bersama pasukannya telah ditugaskan untuk menyerang sebuah stesen radio di pulau kecil yang bernama Chichijima.

Semasa Bush dan pasukannya menjalankan misi mereka, tentera Jepun di Pulau Chichijima pula sedang mempersiapkan serangan anti-pesawat dengan ketat. Serangan balas tentera Jepun membuahkan hasil apabila berjaya menembak jatuh pesawat yang dipandu Bush.

Bush menceritakan kepada CNN bahawa pesawatnya terbakar, kokpit mula dipenuhi asap dan dia menyangka bahawa pesawat itu akan meletup. Ketika itu Bush memutuskan untuk meninggalkan pesawat yang terbakar itu. Namun, plat perisai di belakang tempat duduknya menghalang daripada dia menyampaikan hasratnya itu kepada dua orang anak kapalnya yang lain iaitu Ted White dan John Delaney.

Bush memberitahu lagi bahawa dia memanjat keluar ke sayap pesawat. Ketika itu dia menarik tali kecemasan terlalu awal dan apa yang berlaku ialah kepalanya telah terhentak pada bahagian penstabil ekor pesawat. Tidak lama selepas itu dia menyedari dirinya sudah berada di dalam air.

Rakan-rakan Bush yang lain juga mendarat dalam air sebelum nasib yang lebih buruk menanti mereka. Tidak lama selepas itu mereka ditangkap oleh tentera Jepun, diseksa, dipancung dan ada juga yang ditikam. Separuh daripada pasukan itu telah dimakan oleh tentera Jepun atas arahan Lt. Jen. Yoshio Tachibana.

Menurut salah seorang mangsa yang terselamat iaitu James Bradley, di dalam bukunya Flyboys: A True Story of Courage, Tachibana telah mengarahkan empat juruterbang dibunuh serta diambil lengan dan paha mereka untuk dijadikan makanan tentera Jepun di situ.

Salah seorang tentera Jepun yang terlibat iaitu Admiral Kinizo Mori membuat pengakuan bahawa, seorang tukang masak tentera Jepun telah menyucuk jantung dan hati tentera Amerika pada beberapa bilah buluh dan memasaknya bersama-sama dengan sos soya dan sayur-sayuran. Hidangan yang disediakan oleh tukang masak itu nampak menyelerakan dan Mori percaya makanan itu adalah "baik untuk perut".

Walaupun pegawai tentera Jepun yang bertanggungjawab atas kekejaman yang mereka lakukan itu mengakui tindakan mereka semasa perbicaraan jenayah perang di Guam dan dijatuhkan hukuman kerananya, ahli keluarga mangsa yang terkorban masih lagi tidak tahu dengan tepat bagaimana orang yang mereka sayangi menemui ajal.

Oleh kerana tidak mahu butiran bagaimana tentera mereka itu terkorban membebankan lagi ahli keluarga yang sememangnya sedih dan tertekan, pihak tentera Amerika Syarikat memutuskan agar fail-fail yang mengandungi perincian kejadian itu dijadikan sebagai "rahsia sulit".

Sehinggalah Bradley menerbitkan bukunya Flyboys pada tahun 2003, barulah orang ramai mengetahui apa yang terjadi kepada sebahagian anak kapal yang terkorban dan betapa bernasib baiknya Bush berjaya melepaskan diri daripada menjadi mangsa.

Pada penghujungnya, ia adalah nasib baik dan pemikiran pantas yang membolehkan Bush menghindari nasib mengerikan yang telah menimpa rakan-rakannya. Bush meninggalkan pesawatnya yang terhempas agak jauh dari Chichijima berbanding rakan-rakannya dan berjaya mencari rakit kecemasan yang juga dijatuhkan daripada pesawat.

Walau bagaimanapun, ia tidaklah berjalan lancar bagi Bush pada mulanya. Ini kerana bot tentera Jepun sedang bergerak ke arah Bush untuk menangkapnya juga. Akan tetapi, kebakaran dari pesawat Amerika itu telah berjaya menyebabkan tentera Jepun berundur.

Bush memberitahu ketika itu dia sedang menangis, muntah dan berenang sekuat hatinya. Bush juga sempat bergurau dengan mengatakan pada waktu itu, dia pasti boleh mengalahkan perenang Olimpik kerana terlalu takut ditangkap oleh tentera Jepun.

Akhirnya sebuah kapal selam milik Amerika telah datang untuk menyelamatkan Bush. Apabila Bush menyaksikan kapal selam tiba dan dia memasukinya, dia mengucapkan ayat yang tidak akan dilupakannya iaitu "Gembira untuk menaiki kapal".

Beberapa dekat selepas kejadian itu, Bush telah kembali semula ke Chichijima, di mana dia telah berkongsikan pendapatnya bersama dengan krew CNN. Bush memberitahu dia tidak rasa bahawa dia bertanggungjawab di atas kematian White dan Delaney dan tidak dihantui oleh perasaan itu.

Walau bagaimanapun, tragedi ini meninggalkan kesan trauma untuk bekas presiden Amerika itu dan dia sering tertanya-tanya mengapakah dia yang terselamat? Mengapakah dia yang bernasib baik dan masih hidup?

Kini, mendiang George Herbert Walker Bush atau lebih dikenali sebagai George Bush Senior yang pernah bertugas sebagai Presiden Amerika Syarikat ke-41 dari 20 Januari 1989 hingga 20 Januari 1993, baru sahaja meninggal dunia pada 30 November 2018 di Texas pada usia 94 tahun.


Ini Sebab Mengapa McDonald's Gagal Menjadi Nombor 1 Di Filipina - Jollibee

McDonald's adalah gergasi rangkaian makanan segera di seluruh dunia dan dengan memiliki lebih daripada 37,000 buah restoran di 120 buah negara, rangkaian itu menguasai hampir semua pasaran yang dipilihnya dan mempunyai reputasi untuk mengambil alih pasaran dengan pantas.

Namun di Filipina, di mana McDonald's telah mencuba dan gagal hampir 40 tahun untuk menjadi nombor satu, terdapat satu rangkaian makanan segera tempatan yang tidak membenarkan perkara ini berlaku.

Jollibee ditubuhkan pada tahun 1987 dan dengan pantas kehadiran mereka disedari membuatkan rangkaian ini dapat menawan pasaran.

Jadi apabila jenama-jenama seperti McDonald's dan KFC mula memasuki pasaran, agak sukar bagi mereka untuk menyaingi nilai yang ditawarkan oleh Jollibee.

Orang Filipina sangat gemarkan Jollibee dan ia bukan hanya kerana ia yang pertama di negara ini atau lebih murah berbanding para pesaingnya tetapi juga kerana menu mereka yang memenuhi citarasa penduduk tempatan.

Ketika McDonald's mula memasuki pasaran Filipina, perbezaan harga dengan Jollibee adalah sekitar 50 sen bagi setiap hidangan makanan.

Orang Filipina juga sangat sukakan makanan Amerika namun terdapat sedikit perbezaan dengan citarasa sebenar mereka.

Orang Filipina sukakan makanan yang manis, sebagai contoh, mereka menyediakan spaghetti dengan sos yang lebih manis.

Jadi, Jollibee cuba menggunakan citarasa tempatan dan menggabungkannya dengan makanan Amerika ke dalam menu mereka di mana terdiri daripada ayam goreng, kentang goreng, sandwic daging ayam manis dan spaghetti dengan sos pisang serta ketulan sosej.

Budaya juga memainkan peranan yang sangat penting dalam kejayaan Jollibee. Mereka mempunyai tagline yang dikenali sebagai "Langhap-Sarap", bermakna ia berbau sangat sedap, jadi ini mengundang pelanggan untuk mengambil baunya.

Malah, Jollibee juga tahu di mana mereka patut sasarkan pasaran mereka iaitu lebih kepada pasaran kelas pertengahan bagi orang Filipina kerana mereka pada asalnya adalah restoran makanan segera.

Namun sejak pasaran mula berkembang Jollibee menukarkan konsep mereka kepada QSR atau Restoran Khidmat Pantas (Quick Serve Restaurant).

Maskot yang digunakan oleh Jollibee juga mempunyai kaitan dengan budaya Filipina, iaitu bumblebee kuning dan merah bersaiz manusia sebenar, dan memakan blazer serta topi chef.

Ia bertujuan untuk melambangkan semangat rakyat Filipina yang sentiasa sibuk tetapi juga ceria.

Jollibee juga telah mengeluarkan iklan-iklan TV yang banyak memaparkan nilai-nilai keluarga. Dan setakat ini, statistik menunjukkan bahawa Jollibee mengalahkan McDonald's di Filipina.

Jumlah cawangan McDonald's di Filipina adalah kira-kira separuh daripada Jollibee.

Dan walaupun kedua-dua syarikat ini tidak mengasingkan pendapatan mereka di Filipina, anggaran Euro Monitor menunjukkan bahawa Jollibee memperoleh hampir dua kali lebih banyak daripada McDonald's pada tahun 2017.

Jollibee memperoleh hampir 36% daripada pasaran makanan segera pada 2017 dan McDonald hanya mendapat hampir separuh daripada jumlah tersebut.

Dan dominasi Jollibee dalam pasaran tidak berakhir dengan rangkaian mereka sendiri.

Jollibee Foods Corp juga memiliki rangkaian makanan di Filipina seperti makanan segera Cina iaitu Chowking, Greenwich Pizza, Red Ribbon yang menjual pastri dan juga Burger King yang berasal dari Amerika Syarikat.

Hampir kesemua daripada pemilikan ini berada dalam senarai lima rangkaian makanan paling popular di Filipina. Jadi, syarikat ini sebenarnya mendominasi pasaran dan juga menjadi pemilik kepada pesaingnya.

Namun, Jollibee berada dalam situasi yang agak tidak selamat. Pasaran domestik terlalu padat jadi mereka mempunyai visi untuk meluaskan sayap mereka lebih jauh dari tanah air.

Ini bermakna Jollibee hanya berkembang sebanyak 8% dan sebagai syarikat tersenarai awam, 8% tidak mencukupi. Jadi mereka terpaksa berkembang.

Setakat ini, Jollibee mempunyai lebih daripada 200 cawangan antarabangsa di negara-negara seperti Arab Saudi, Kuwait, Itali, Kanada dan banyak lagi.

Malah, rangkaian makanan Filipina ini juga cuba untuk bersaing dengan McDonald's di halaman lawan. Sejak tahun 1998, Jollibee telah membuka 37 cawangan di Amerika Syarikat.

Semua cawangan ini dibuka di bandar-bandar yang dipenuhi dengan komuniti Filipina sebagai contoh New York City yang dihuni lebih daripada 250,000 warga Filipina.

Pada musim luruh 2018, Jollibee membuka cawangan keduanya di New York City dan kali ini di tengah-tengah Times Square.

Syarikat ini kelihatan berfikir jauh lebih besar apabila ia melibatkan dominasi.

Dengan hanya 37 cawangan Jollibee dan kira-kira 4 juta orang Filipina yang tinggal di Amerika Syarikat, pencapaian Jollibee di Amerika Syarikat jauh lebih ketinggalan berbanding di Filipina.

Dan dengan mensasarkan warga Filipina di A.S. sahaja tidak cukup bagi syarikat ini untuk melonjak ke puncak pasaran.

Itulah sebabnya Jollibee Foods Corp memutuskan untuk mengambil kepentingan majoriti dalam francais burger Amerika yang dikenali sebagai Smash Burger.

Pada September 2018, Jollibee berkata ia juga ingin masuk ke pasaran makanan Mexico di Amerika Syarikat yang bernilai RM170 bilion dengan membeli saham di Tortas Frontera, rangkaian sandwich Mexico kecil di A.S.

Smash Burger hanya mempunyai 323 buah restoran di Amerika Syarikat, jauh ketinggalan berbanding McDonald's yang mempunyai lebih daripada 14,000 cawangan.

Tetapi ia memberikan peluang kepada Jollibee untuk meningkatkan kewujudan mereka di A.S. dan membolehkannya untuk mensasarkan pengguna Amerika.

Namun Amerika Syarikat bukan satu-satunya negara yang berada dalam fikiran Jollibee. Mereka juga sedang mengembangkan jenama mereka di China dengan bereskperimentasi dan kelihatan agak berjaya.

Jollibee juga telah membuat beberapa pengambilalihan strategik di China dan di Vietnam, di mana ia cenderung kepada perniagaan kopi dan pho.

Walaupun Jollibee telah memperluas jangkauannya ke negara-negara lain, McDonald's masih mengalahkan syarikat ini dari segi pendapatan.

Pada tahun 2017, pulangan diperoleh McDonald's adalah hampir RM95.4 bilion manakala Jollibee Foods Corporation hanya memperoleh 10% daripadanya.

Perjalanan Jollibee masih panjang dalam meniru kejayaan McDonalds yang kini berleluasa di seluruh dunia. Namun ketika ini, ia masih selesa memegang kedudukan pertama di halaman sendiri iaitu di Filipina.

Jollibee juga berkata mereka merancanuntuk membina 500 kedai baru, termasuk di pasaran baru seperti United Kingdom, Malaysia dan Indonesia sebagai sebahagian daripada pelan perbelanjaan P12-bilion.


Kisah Cinta Conor McGregor Dan Dee Devlin Yang Menggegar Dunia

Seorang pemain badminton memberi inspirasi kepada seorang anak muda menghayun raketnya sama seperti seorang pemain bola sepak yang memotivasi seorang remaja untuk berlatih di padang setiap hari.

Kita semua mempunyai wira sukan kita. Tetapi memberi inspirasi kepada seseorang sehingga cukup untuk membuatkannya masuk ke dalam gelanggang dan menerima tumbukan serta pukulan, adalah sesuatu yang di tahap berbeza.

Dan Conor McGregor adalah contoh atlet sedemikian. Lonjakan dalam kariernya dikatakan sangat bersejarah, seolah-olah seperti Muhammad Ali.

Conor sangat berani dengan perkataan dan juga lebih berani dengan hayunan penumbuknya. Sombong, mendominasi dan mempunyai keupayaan untuk mencuri perhatian pada bila-bila masa.

Anda tak perlu meminatinya tapi anda juga tak boleh mengendahkannya. Ini yang membuatkan Conor seorang lelaki yang hebat.

Namun pendakiannya untuk mendapatkan takhta adalah tidak mudah sama sekali. Ia dipenuhi dengan kesukaran, kerja keras dan obsesi yang tidak menentu untuk menjadi yang terbaik.

Dan sebelum dia menjadi superstar, Conor McGregor adalah seperti mana-mana lelaki lain yang hanya memiliki satu impian, iaitu untuk menjadi yang terbaik.

Satu-satunya orang yang melihatkan kehebatan dalam diri Conor adalah teman wanitanya, Dee Devlin. Dee bertemu dengan Conor pada tahun 2008 di mana ketika itu Conor bekerja sebagai seorang tukang paip.

Ketika Conor tewas pertarungan UFC pertamanya menentang Nate Diaz, beliau sangat patah hati. Dan ketika dunia sedang bercakap mengenai kemenangan Nate, Dee bergegas mendapatkan kekasihnya lalu mencium Conor.

Beberapa bulan kemudian, Conor menghapuskan kenangan tersebut dengan dengan mengalahkan Diaz.

Namun, masih terdapat mereka yang ragu-ragu dengannya. Terdapat ramai pengkritik, dan di belakang Conor, berdirinya Dee Devlin.

Ketika mereka mula-mula jatuh cinta, Conor dan Dee tinggal di sebuah pangsapuri kecil berhampiran Dublin. Conor terlalu sibuk untuk bekerja dan kebanyakan masanya dihabiskan di gym.

Mereka hidup dengan bantuan kerajaan. Memenuhi keperluan asas hidup ketika itu sangat sukar bagi pasangan ini namun Dee tetap berada di sisi Conor.

Conor sering bercakap mengenai bagaimana dia akan menjadi juara satu hari nanti. Namun satu hari nanti itu masih jauh dan sangat memenatkan.

Kadang-kala, hidup yang mereka lalui menjadi terlalu sukar. Ketika itu, Conor hanya seorang pahlawan yang tercedera dan satu-satunya penyembuh lukanya adalah kata-kata daripada Dee iaitu "Conor, tak mengapa, awak boleh lakukannya!,".

Kerana sangat mengasihi Conor, Dee melakukan apa yang termampu. Dee memasak, memandu Conor ke mana sahaja malah mengembas beg gym Conor.

Kesemua ini dilakukannya hanya supaya Conor dapat menumpukan sepenuh perhatian terhadap perjuangannya. Dan usaha ini telah terbayar.

Dan Conor telah buktikannya. Dia adalah satu-satunya pahlawan UFC yang pernah memegang gelaran bagi dua kategori berbeza secara serentak.

Satu daripadanya itu Featherweight Championship, dimenanginya selepas menewaskan Jose Aldo dalam hanya 13 saat, pertarungan paling pantas dalam sejarah perebutan gelaran UFC.

Dan apabila bercakap mengenai menarik orang ramai memenuhi arena dan tiket, tiada siapa yang lebih hebat daripada Conor.

Jadi, adalah tidak salah untuk Conor mengisytiharkan dirinya sebagai raja UFC. MMA adalah hidup dan semangatnya. Namun satu perkara yang mana Conor sangat memberikan dedikasinya adalah permaisurinya, Dee Devlin.

Di dalam Octagon, tiada siapa yang dapat mengalihkan pandangan mereka daripada melihat aksi Conor. Namun jika anda pandang dengan lebih teliti, Dee sentiasa hadir bersama.

Dia adalah galakan yang mendorong Conor untuk menerima setiap pukulan dan memberikannya kembali. Pasti sangat sukar bagi Dee untuk duduk dan menonton kekasihnya dipukul bertubi-tubi, namun dia tetap mengharunginya.

Dan hanya kerana Dee tidak berada di dalam gelanggan, ia tak bermakna dia tidak bertarung.

Conor sangat kejam dan ganas dalam pertarungan. Setiap kali dia berjalan keluar dengan bendera Ireland yang melilitnya, dia tahu dia memasuki halaman miliknya.

Namun setiap langkah yang dilakukan ke dalam kandang besi itu, segala kemenangan dan kejuaraan yang dirangkul, Conor tahu bahawa dia berhutang semua ini dengan Dee Devlin.

Dee berada di sisinya sejak Conor merupakan seorang tukang paip sehinggalah bertukar menjadi seorang pahlawan unggul.

Dan Dee masih berada di sisi ketika mana Conor menjadi pahlawan MMA paling terkenal dalam sejarah. Wanita di belakang pahlawan, ratu di belakang raja.


Ini Makna 4 Titik Berwarna Di Bahagian Tepi Atau Bawah Pada Surat Khabar

Di dalam dunia ini, terdapat banyak perkara kecil yang kita tak pernah ambil tahu atau peduli untuk bertanya.

Pasti ramai yang tertanya-tanya mengapa kita perlu mengambil tahu tentang perkara kecil sedangkan banyak lagi perkara besar yang berlaku dalam kehidupan.

Terutamanya ketika anda membaca akhbar. Walaupun ia kini tidak lagi popular, namun pembacaan akhbar itu sendiri sudah membuatkan pembacanya sibuk sehingga mata tidak akan melihat butiran terperinci pada setiap helaian.

Tetapi jika anda telah membaca akhbar untuk tempoh yang agak lama anda pastu pernah ternampak bahawa semua akhbar mempunyai 4 titik berwarna di bahagian bawah atau di tepi.

Walaupun ia tidak begitu penting atau memberikan kesan kepada pembaca, tetapi tak salah jika kita mengambil tahu untuk menambahkan pengetahuan am kan?

Lebih-lebih lagi kerana ia dicetak pada sumber maklumat yang anda terima setiap hari. Jadi, mengapa 4 titik ini ada pada akhbar?

Warna-warna tersebut dikenali sebagai CMYK (cyan, magenta, yellow dan black), warna asas untuk semua warna yang digunakan dalam percetakan.

Pada dasarnya mana-mana warna boleh diperoleh dengan menggunakan 4 warna ini dalam bahagian yang betul. Plat-plat  semua warna ini dibentangkan pada halaman secara berasingan dan berbaris di tempat yang sama semasa mencetak.

Ini adalah perlu untuk mencetak imej warna penuh dengan tepat. Jika imej menjadi kabur dan tidak cukup tajam, anda akan mendapati warna-warna ini bertindih atau tidak berada dalam barisan yang sama.

Ini lebih mudah untuk dikenal pasti melalui apa yang dikenali oleh pencetak sebagai "tanda pendaftaran", yang kelihatan seperti ini:

Jika plat-plat warna yang berbeza ini tidak selaras antara satu sama lain, anda tahu bahawa imej tersebut tidak didaftarkan dengan betul.

Penanda ini juga digunakan untuk mengenal pasti ketumpatan warna dan pembentukan titik.

Anda mungkin tidak tahu berapa bilangan akhbar yang dicetak setiap hari, tetapi semua orang tahu bahawa ia dicetak dengan begitu banyak.

Dan untuk memeriksa setiap halaman kertas secara fizikal adalah sesuatu yang sangat mustahil. Bagi pencetak yang mana telah melakukannya untuk tempoh bertahun-tahun, ia tahu bagaimana rupabentuk CYMK.

Dan jika ada apa-apa kesilapan berlaku, ia boleh mengenalpasti dengan mudah. Pendek kata, 4 titik ini berfungsi sebagai penanda kepada pencetak akhbar.

Perkara yang sama juga digunakan dalam pencetakan buku, tetapi ianya telah dibuang ketika buku diikat. Oleh kerana jumlah kuantiti akhbar lebih banyak, tanda CYMK ini dibiarkan begitu sahaja dan tidak memberikan apa-apa kesan sampingan.

Jadi, jika anda ternampak imej yang kabur selepas ini, pasti mata anda akan mencari tanda CYMK ini di bahagian tepi atau bawah bagi memastikan kebenaran fakta ini.


8 Mitos Dan Propaganda Pengeluar Produk Untuk Menipu Pengguna Seluruh Dunia

Syarikat-syarikat korporat sering menggunakan pengiklanan, strategi pemasaran dan pelbagai jenis kempen untuk menarik minat pengguna agar tertarik dan membeli produk mereka. Kebiasaannya, strategi-strategi ini tidak menimbulkan masalah dan menjadi pemangkin kepada perkembangan perniagaan mereka.

Walau bagaimanapun, bagi sesetengah syarikat, mereka sanggup memilih jalan untuk memanipulasi pengguna dengan menyuntik maklumat-maklumat palsu secara halus supaya dapat memenangi persaingan.

Kami kongsikan beberapa strategi pemasaran yang menyebarkan maklumat palsu sehingga ia menjadi begitu popular dan menyebabkan pengguna banyak bergantung kepada kepalsuan itu di seluruh dunia (malah ramai yang masih mempercayainya sehingga ke hari ini):

MITOS: Label "genuine leather" pada barangan kulit digunakan untuk meyakinkan pengguna dengan kualiti dan keaslian produk tersebut.

FAKTA: Istilah tersebut sememangnya bermakna produk kulit itu tulen, namun ia sebenarnya adalah kulit dengan tahap kualiti paling rendah.

Produk kulit kebiasaannya digredkan kepada tiga peringkat: genuine leather, top-grain leather dan full-grain leather.

Produk tali pinggang, kasut dan beg "genuine leather" mudah ditemui di gedung membeli-belah dan pasar raya dan harganya adalah lebih mampu milik. Kulit jenis ini sebenarnya adalah beberapa lapisan kulit berkualiti rendah yang dilekatkan bersama dan diwarnakan supaya kelihatan lebih menarik. Lapisan-lapisan kulit ini adalah sisa lebihan selepas kulit yang berkualiti tinggi dicabut dan dikoyakkan.

Kulit full grain pula merupakan kulit 'asal' tanpa bulu yang mempunyai tahap kualiti tertinggi dengan butir serta ira yang menampakkan tekstur kasar dan segala ketidaksempurnaan. Kulit ini sering digunakan untuk produk yang lebih tahan lasak seperti tali pinggang utiliti dan sarung senjata. Walau bagaimanapun, ia masih juga digunakan untuk membuat pelbagai aksesori.

Kulit top grain pula berada di tengah-tengah dari aspek kualiti dan harga. Kulit jenis ini sering digunakan untuk menghasilkan kebanyakan dompet dan beg tangan. Ia terhasil selepas kulit asli full grain dibuang dengan mengempelas dan melicinkan bahagian atas kulit, menambah butiran palsu serta merawat dan mewarnakannya.

Antara gred-gred lain kulit termasuklan kulit campuran (bonded leather), kulit kilat (patent leather) dan kulit diperbetul (corrected leather) yang juga merupakan kulit-kulit berkualiti rendah selepas membuang kulit yang asli. (sumber)

MITOS: Piramid makanan menggambarkan kuantiti sepatutnya kumpulan makanan asas yang perlu dimakan setiap hari untuk mendapatkan diet seimbang.

FAKTA: Ia diubah untuk memberikan kelebihan kepada pengeluar makanan bijirin dan industri makanan.

Piramid makanan pertama diterbitkan di Sweden pada tahun 1974 berikutan harga makanan yang tinggi untuk memberikan rakyat makanan asas yang berkhasiat dan murah di samping makanan sampingan yang melengkapkan keperluan nutrisi harian. Piramid yang sama diperkenalkan di Amerika Syarikat pada tahun 1992 oleh Jabatan Pertanian AS dengan saranan pengambilan karbohidrat antara 50-75% daripada jumlah sukatan hidangan.

Piramid makanan tersebut dikritik hebat kerana menekankan pengambilan karbohidrat yang tinggi dan tidak mengendahkan kepentingan lemak-lemak baik dalam makanan seperti makanan laut, kekacang, minyak zaitun dan buah avokado. Pihak USDA juga didakwa telah mempengaruhi industri makanan dan pertanian, terutama sekali syarikat-syarikat tenusu. Ini disebabkan produk susu kelihatan begitu jelas dalam piramid sehingga ramai percaya bahawa mereka perlu minum lebih banyak susu setiap hari, sedangkan pada masa yang sama ramai juga individu yang tidak toleran terhadap laktosa.

Pada tahun 2005, piramid makanan tersebut telah diubah menjadi MyPyramid yang menyarankan aktiviti fizikal dan mengurangkan pengambilan makanan bijirin kepada 23% sahaja. Pada bulan Jun 2011 pula, panduan nutrisi baru iaitu MyPlate diperkenalkan dan mula diterima ramai sebagai pembaikan sistem nutrisi dengan mencadangkan konsep "suku-suku-separuh" iaitu suku bahagian pinggan mengandungi bijirin, suku bahagian makanan protein dan separuh bahagian pinggan dipenuhi sayuran dan buah-buahan. (sumber)

MITOS: Air bervitamin menyihatkan dan memberikan anda lebih banyak nutrisi.

FAKTA: Ia hanyalah air gula berperisa dengan kandungan gula sekitar 33 gram (128 kalori) iaitu bersamaan mana-mana minuman ringan. Cuma ia ditambah dengan kandungan vitamin sintetik.

Dilancarkan pada tahun 2000, Glacéau VitaminWater yang dikeluarkan oleh sebuah syarikat subsidiari Coca Cola menemui kejayaan selepas berjaya memenuhi 'ruang' antara minuman ringan dan air biasa. Menurut Energy Brands, minuman ini disasarkan kepada orang dewasa yang inginkan minuman yang mempunyai kalori lebih rendah daripada soda di samping menghidratkan dan menambah nutrisi kepada si peminum.

Pada tahun 2008, VitaminWater menerima anugerah "Shonky" (shonky bermaksud tidak jujur dan tidak boleh diharap dalam slanga Australia) daripada sebuah organisasi kepenggunaan Australia iaitu Choice. Menurut Choice, walaupun didakwa 'sihat', setiap botol minuman itu mengandungi hampir satu pertiga saranan pengambilan gula harian bagi wanita dewasa dan setiap satunya hanya mengandungi kurang daripada 1% jus buah-buahan.

Pada tahun 2011, Badan Kelulusan Pengiklanan United Kingdom telah mengharamkan iklan musim panas VitaminWater yang mendakwa ia sebagai minuman 'berkhasiat'. Iklan ini dilaporkan sebagai mengelirukan kerana setiap 500ml air tersebut mengandungi 23 gram gula. (sumber)

MITOS: Menggunakan produk khusus seperti syampu dan perapi rambut dengan rawatan untuk rambut bercabang boleh menyelesaikan masalah tersebut.

FAKTA: Setelah bercabang, rambut anda telahpun rosak kekal dan tidak boleh dirawat. Ia hanya boleh dibaiki dengan memotong sedikit bahagian hujung rambut yang bercabang (trimming).

Antara punca utama yang menyebabkan hujung rambut bercabang adalah penggunaan haba ketika menggayakan rambut, terdedah kepada terik matahari, penggunaan terlalu banyak bahan kimia melalui produk rambut ataupun menguraikan rambut berpintal secara kasar. Tekanan-tekanan ini akan merosakkan lapisan luar rambut yang dipanggil kutikel dan menyebabkan bahagian tengahnya terdedah kepada kerosakan lain.

Kerosakan hujung rambut bercabang boleh diatasi dengan penjagaan berkala dan rapi. Namun, walaupun pelbagai produk mendakwa ia mampu membaikpulih rambut rosak ini, ia sememangnya tidak boleh dilakukan. (Sumber #1, #2)

MITOS: Secawan espresso mempunyai kandungan kafein lebih tinggi berbanding secawan kopi bersaiz sederhana.

FAKTA: Secawan kecil espresso mengandungi antara 120 hingga 170mg kafein manakala secawan kopi pula mengandungi antara 150 hingga 200mg kafein.

Espresso dibuat pada suhu dan tekanan yang tinggi. Air yang sangat panas dialirkan menggunakan tekanan tinggi melalui biji kopi yang telah dikisar dan proses ini mengambil masa yang singkat berbanding proses membru kopi. Ia juga menghasilkan minuman yang pekat dalam jumlah yang sedikit.

Walaupun espresso mengandungi lebih banyak kafein jika diukur melalui berat dan kuantiti per gram, namun secawan kecil biasa espresso mengandungi kurang kafein berbanding secawan kopi. Malah, secawan kopi Starbucks bersaiz Grande (16 auns) sahaja sudah mempunyai kandungan sebanyak 330mg kafein iaitu dua ke tiga kali ganda daripada secawan 'shot' espresso. (Sumber #1, #2)

MITOS: Anda tidak boleh memakan makanan dalam tin yang telah tamat tempoh.

FAKTA: Makanan dalam tin boleh bertahan berdekad lamanya dan masih selamat dimakan sekiranya tin tidak kembung, kemek atau rosak.

Kami pernah menulis sebuah artikel sebelum ini berkaitan keselamatan makanan dalam tin yang sudah 'expired'. Secara umumnya, makanan dalam tin selamat dimakan walaupun telah melebihi tarikh luput kerana tin dijadikan kedap udara dan makanan di dalamnya tidak terdedah kepada persekitaran luaran yang boleh menyebabkan ia rosak.

Walau bagaimanapun, keadaan tin perlu diperhatikan terlebih dahulu. Sekiranya tin kembung, berkarat, bocor, kemek teruk atau rosak, elakkan memakan makanan di dalamnya. Tin juga perlu disimpan dalam suhu bilik dan tidak dibekukan serta tidak terdedah kepada cuaca panas.

Selain itu, elakkan juga menggunakan makanan atau susu formula bayi yang telah tamat tempoh untuk mencegah sebarang risiko berbahaya ke atas bayi. (sumber)

MITOS: Anda akan kehilangan waranti jika anda mencabut atau merosakkan pelekat yang tertulis "warranty void if seal is broken."

FAKTA: Jika anda berada di Amerika Syarikat, Akta Waranti Magnuson-Moss 1975 mengharamkan mana-mana perniagaan meletakkan syarat waranti yang menghalang pengguna daripada membuka atau membaiki peranti mereka.

Akta Persekutuan Amerika Syarikat itu diguna pakai untuk kesemua pengguna produk peranti bernilai lebih 15 dolar. Ia melarang mana-mana syarikat daripada "mengikat" pengguna dengan meletakkan syarat pelekat waranti tersebut seolah-olah "memaksa" pengguna menggunakan perkhidmatan dan alat ganti yang tertentu sahaja. Kaedah "mengikat" ini juga akan membantu pihak pengeluar memonopoli industri pembaikan.

Di Malaysia, sekiranya anda tidak mempunyai kad waranti, anda masih dilindungi di bawah Akta Perlindungan Pengguna 1999 yang mempunyai jaminan tersirat melalui Bahagian V dan VI (Seksyen 30 hingga 49). Undang-undang Malaysia memberikan jaminan semua produk secara automatik yang dipanggil "implied warranty". Ini bermakna kesemua produk yang dijual dalam negara perlu mempunyai kualiti berpatutan dan jangka hayat yang munasabah.

Sekiranya pihak penjual atau pengeluar enggan menerima laporan anda untuk membaiki atau menggantikan produk rosak tersebut dengan yang baru, pengguna boleh membuat aduan kepada NCCC dan membawa kes tersebut ke Tribunal Tuntutan Pengguna Malaysia. (Sumber #1, #2)

MITOS: Tilam perlu diganti baru setiap lapan ke sepuluh tahun.

FAKTA: Dengan penjagaan yang baik, tilam boleh bertahan jauh lebih lama dan boleh digunakan selagi masih selesa.

Antara alasan yang sering digunakan untuk menukar tilam baru selepas beberapa tahun adalah kerana ia telah menjadi tapak pengumpulan habuk, peluh dan hama yang adakalanya menyebabkan alahan. Malah, menurut salah satu mitos, berat tilam akan berganda selepas lapan tahun disebabkan hal ini.

Dengan menggunakan lapik tilam, mencuci sarung cadar dan bantal dengan kerap serta memusingkan tilam untuk memastikan penggunaan sama rata di kedua-dua belah, jangka hayat tilam mampu bertahan lebih lama. Melabur sedikit wang untuk mendapatkan tilam yang berkualiti tinggi juga mungkin boleh membantu memanjangkan hayat tilam, walau bagaimanapun tidak perlulah membazir sehingga membeli tilam eksklusif yang terlampau mahal harganya. (sumber)


Kisah Anggota Polis Yang Merompak Bank Pada Waktu "Lunch Hour" - Andre Stander

Andre Stander merupakan perompak bank yang paling terkenal dalam sejarah Afrika Selatan. Mungkin ia kedengaran biasa bagi anda, namun apa yang menariknya adalah dia juga merupakan seorang anggota polis.

Andre dibesarkan di bawah bayangan bapanya, Ma General Frans Stander. Frans Stander sangat dihormati dalam Perkhidmatan Penjara Afrika Selatan dan dia mahu anaknya mengikut jejak langkahnya.

Namun, Andre tidak berminat dengan bidang pekerjaan tersebut. Akibat daripada tekanan yang diterima daripada bapanya, dia akhirnya menjadi seorang anggota polis.

Andre tidak berminat untuk pergi ke barisan kerja. Tekanan dari bapanya membuatkan dia akhirnya menjadi seorang anggota polis.

Pada ketika itu adalah di mana apartheid berleluasa di Afrika Selatan dan Andre, seperti kebanyakan orang lain, menikmati keistimewaan sebagai orang berkulit putih.

Pengaruh bapanya menyaksikan Andre dinaikkan pangkat lebih cepat daripada anggota-anggota yang lain.

Tetapi, kenaikan pangkat ini tidak pernah membuatkan dia teruja kerana dia berada dalam bidang yang mana tak pernah diingininya.

Andre kemudiannya menceraikan isteri pertamanya yang mana dia mempunyai anak luar nikah yang langsung tidak diambil peduli.

Penghujung tahun 1970an tiba namun hidupnya tidak melihatkan sebarang perubahan ke arah yang lebih baik. Akan tetapi, perhatiannya teralih ke arah lain.

Pada satu pagi, Andre memberikan tugasan kepada skuadnya dan pergi ke lapangan terbang di Johannesburg ketika waktu makan tengahari.

Dia terbang ke Durban, memakai rambut dan jambang palsu, berjalan masuk ke dalam bank dan menghalakan pistol ke arah juruwang dengan begitu berhati-hati lalu memberikan bag sambil mengarahkan wang dimasukkan ke dalamnya.

Juruwang tersebut melakukan seperti yang diarahkan dan Andre tidak mengugut sesiapa yang lain di dalam bank tersebut serta tidak memberitahu tentang pemilikan senjatanya.

Nasib menyebelahi Andre apabila tiada siapa yang mengetahui akan kejadian rompakan itu selain daripada juruwang tersebut.

Dia kemudiannya berjalan keluar dengan perlahan, memandu ke lapangan terbang dan kembali ke Johannesburg selepas waktu makan tengahari lalu meneruskan tugasan sebagai anggota polis.

Dan dalam tempoh 3 tahun, Andre memperoleh sekitar 100,000 rand atau RM30,138.

Namun pada Januari 1980, selepas merompak sebuah bank di Durban, Andre Stander akhirnya berjaya ditangkap. Dia didapati bersalah atas 15 tuduhan merompak dan dijatuhkan hukuman 75 tahun penjara.

Tetapi kerana banyak pertuduhan berlaku secara serentak, dia terpaksa dipenjara selama 17 tahun di Penjara Sekuriti Maksimum Zonderwater.

Semasa pendengaran kesnya, Andre berkata bahawa dia hilang kepercayaan terhadap tugas sebagai seorang anggota polis selepas dia terpaksa menembak beberapa penunjuk perasaan yang tak bersenjata dalam Rusuhan Tembisa.

Dia juga mendakwa bahasa dia membenci apartheid. Ramai yang bersimpati dengannya namun pegawai-pegawai lain mengatakan bahawa dia tidak pernah hadir di Tembisa.

Di penjara, Andre rapat dengan dengan dua banduan yang juga merupakan perompak bank, Allan Heyl dan Patrick McCall. Ketiga-tiga mereka ini sering membincangkan mengenai cubaan untuk melarikan diri daripada penjara.

Pada tahun 1983, Andre dan Patrick mengadu sakit belakang dan dihantar bertemu ahli fisioterapi. Ketika di klinik, mereka melaksanakan rancangan mereka dengan menumpaksan beberapa pengawal dan meloloskan diri menggunakan.

Lebih memeranjatkan, mereka kembali ke penjara tersebut beberapa bulan kemudian untuk membantu rakan ketiga, Allan Heyl untuk lari daripada penjara.

Selepas bebas, trio ini mula untuk beraksi semula sebagai perompak dan dalam masa 2 bulan berikutnya, mereka telah merompak lebih daripada 20 buah bank memperoleh sekitar RM150,690.

Mereka digelar sebagai Gang Stander. Peraturan mereka amat ringkas, tiada keganasan, tiada jeritan. Hanya dapatkan wang dan keluar dengan sepantas yang boleh.

Gang Stander menjadi popular dengan begitu cepat sebagai penjenayah yang memalukan kerajaan.

Namun selepas setahun diselubungi dengan wang ringgit, minuman keras, dadah dan pelacur, kemahsyuran mereka ini menjadi penyebab kejatuhan Gang Stander.

Gambar-gambar mereka mula diterbitkan di akhbar-akhbar membuatkan mereka memutuskan untuk lari keluar negara. Andre terbang ke Florida manakala Allan dan Patrick merancang untuk berlayar menggunakan kapal layar yang baru dibeli.

Salah seorang daripada pelacur mengecam gambar mereka di akhbar lalu memberitahu pihak polis. Allan melarikan diri namun Patrick enggan meninggalkan tempat persembunyian mereka.

Akhirnya, Patrick membunuh diri apabila pihak polis datang mengetuk pintu. Menjelang Februari 1984, waran tangkap antarabangsa telah dikeluarkan terhadap mereka.

Allan Heyl berjaya ditangkap di Britain pada tahun 1985 di mana dia terus merompak bank dan dihantar pulang ke Afrika Selatan bagi meneruskan hukuman lamanya.

Allan dibebaskan dengan parol pada tahun 2005 dan menjadi penceramah motivasi sejak itu.

Andre Stander pula berada di Amerika Syarikat sebelum Allan ditangkap dan lokasi tepat Andre tidak diketahui oleh pihak polis.

Namun pada satu malam, dia berjaya ditemui ketika dalam perjalanan pulang ke tempat persembunyiannya menaiki basikal.

Andre cuba untuk melarikan diri namun satu pertembungan berlaku di tempat kejadian dan dia cuba untuk merampas senapang patah anggota polis.

Andre ditembak secara tak sengaja dan mengalami pendarahan teruk. Dia mati di tempat kejadian sebelum pegawai perubatan tiba.

Andre masih kekal sebagai satu teka-teki kerana dia berjaya memikat orang ramai untuk mempercayai bahawa dia seorang lelaki yang baik.

Menurut sumber, Andre akan merompak bank ketika waktu makan tengahari dan kemudian pulang untuk menyiasat rompakan tersebut sendiri.

Dengan keberanian dan kelicikannya untuk melakukan perkara yang sangat dahsyat seperti ini, Andre Stander dianggap sebagai lagenda di Afrika Selatan.

Kisah hidup Andre didokumentasikan dalam filem Stander yang ditayangkan pada tahun 2013.


Raelisme - Agama yang Percaya Bahawa Manusia Adalah Ujikaji Makhluk Asing

Apakah perbezaan antara kultus dan agama? Adakah ia berdasarkan tentang betapa anehnya kepercayaan sesuatu kumpulan itu? Jika itu yang menjadi ukuran, tahap pelik yang bagaimanakah yang diperlukan untuk menggambarkan perbezaan yang jelas antara kepercayaan dan khayalan? Namun, tidak kira bagaimana anda menilainya, agama Raelisme sememangnya mengatasi garis itu.

Mari kita mulakan dengan pengasas agama Raelisme iaitu Claude Vorilhon, atau lebih dikenali oleh pengikutnya sebagai Rael. Sebelum Vorilhon mempunyai sebarang pengikut agama, dia adalah seorang lelaki biasa yang meminati bidang muzik dan pernah penghasilkan lagu single yang dihasilkannya sendiri.

Beliau juga mempunyai kerjaya sebagai wartawan sukan kereta lumba dan pernah menerbitkan majalahnya sendiri iaitu Autopop pada tahun 1971. Namun, apabila satu kejadian aneh berlaku terhadap dirinya, pandangan Vorilhon terhadap dunia ini berubah sama sekali.

Pada tahun 1973 ketika berada di Perancis, Vorilhon mendakwa dirinya telah dikunjungi oleh satu makhluk asing yang menggelarkan dirinya sebagai "Yahweh". Beliau menambah lagi, Yahweh mempunyai satu mesej yang sangat penting untuk Vorilhon sampaikan kepada semua penduduk Bumi.

Menurut Yahweh, spesies manusia adalah hasil daripada kemajuan genetik yang dihasilkan oleh bangsa makhluk asing yang lebih maju yang digelar sebagai Elohim. Puak Elohim ini dikatakan telah berkahwin dengan wanita dari spesies manusia untuk menghasilkan nabi-nabi di bumi untuk membawa mesej kebenaran seperti Jesus, Buddha dan Nabi Muhammad.

Menurut Vorilhon lagi, kesemua nabi-nabi ini adalah separuh makhluk asing dan separuh manusia. Dia juga memberitahu bahawa telah dibawa untuk berjumpa dengan kesemua nabi-nabi ini di sebuah planet lain.

Tambah Vorilhon lagi, oleh kerana manusia pada waktu itu begitu primitif, mereka tidak dapat memahami mesej yang cuba disampaikan, sebaliknya mencipta agama di sebalik mesej dan keajaiban yang ditunjukkan oleh nabi-nabi tersebut.

Oleh sebab itu, menjadi tugas Vorilhon untuk membetulkan segala kesilapan-kesilapan manusia pada masa lampau dalam memahami mesej sebenar yang cuba disampaikan. Vorhilon kemudian mengambil nama yang baru, Rael, dan bersedia dalam menyampaikan mesej makhluk asing kepada seluruh penduduk Bumi.

Pada asasnya, Raelisme ditubuhkan atas dasar idea untuk meningkatkan kebolehan manusia sehingga Elohim dapat mengunjungi dan berhubung dengan manusia. Pada waktu itu, mereka akan mewujudkan sebuah masyarakat baru tanpa kebuluran, perperangan atau penderitaan.

Raelisme mempunyai beberapa dasar untuk para penganutnya ikuti. Pertama, mereka perlu menolak mana-mana peraturan agama yang sudah ditetapkan mengenati seksualiti. Raelisme mengajarkan bahawa perasaan kasih dan sayang itu seharusnya bebas dan tidak dilihat sebagai sesuatu yang memalukan.

Kedua, mereka menganjurkan perdamaian dan pemahaman sejagat ke atas kemanusiaan di seluruh dunia. Setakat ini, pemahaman yang mereka bawakan kedengaran agak munasabah. Namun, fahaman seterusnya yang dibawa oleh Raelisme ini akan kedengaran lebih pelik dan menghairankan.

Salah satu kepercayaan yang paling penting dalam agama Raelisme ini ialah bahawa manusia memerlukan teknologi pengklonan manusia yang sempurna. Ini kerana mereka percaya makhluk asing sudah berjaya melakukannya. Mereka percaya makhluk asing boleh memindahkan pemikiran dan akal mereka kepada tubuh yang baru setelah meninggal dunia.

Menurut Rael, salah satu contoh yang paling baik ialah "Kebangkitan Jesus". Melalui pengklonan sempurna, Rael percaya bahawa manusia akan mampu mencapai tahap kehidupan abadi.

Rael berkata lagi bahawa makhluk asing yang maju menggunakan komputer canggih mereka untuk merekodkan semua DNA manusia pada waktu ini. Apabila tiba waktunya ketika makhluk asing kembali ke Bumi, mereka akan mengadili anda berdasarkan cara kehidupan yang anda lalui sebelum ini untuk memutuskan sama ada anda layak untuk mendapatkan badan baru untuk diklon.

Sekiranya anda menjalani kehidupan yang baik, anda akan dapat hidup selamanya dengan cara menukar badan atau pengklonan. Sekiranya anda melalui kehidupan dengan cara yang salah atau tiada faedah kepada manusia lain, anda tidak berpeluang mendapatkan kehidupan abadi.

Matlamat utama agama Raelisme adalah untuk mewujudkan masyarakat yang sempurna dan menjadi duta untuk makhluk asing melawat Bumi. Menurut faham mereka lagi, Rael mahu kedutaan manusia ini berpusat di Israel, kerana orang berbangsa Ibrani atau Hebrew adalah yang pertama dihubungi oleh makhluk asing.

Akan tetapi Rael tidak terlalu memilih mengenai hal itu. Setelah mencapai tahap masyarakat yang sempurna kelak, Rael mencadangkan penubuhan "Geniokrasi", iaitu pergerakan yang diperkenalkannya pada tahun 1977. Geniorkasi yang berasal daripada perkataan genius itu menggambarkan sistem pemerintahan yang berdasarkan kecerdasan kreatif, belas kasihan dan penyelesaian permasalahan.

Pada asasnya Rael mahukan demokrasi dijalankan dengan sama rata di seluruh dunia tetapi hanya orang yang pintar sahaja dapat mengundi dan membuat keputusan bagi mereka yang lain. Itulah yang diperlukan bagi mereka yang ingin menyertai agama yang berfahaman Raelisme ini. Mereka hanya perlu menyanjung fahaman ini dan menolak kesemua agama lain yang ada di dunia.

Agama Raelisme ini juga mempunyai upacara pembastisan rasmi bagi mereka yang menyertainya, bagi membantu memindahkan DNA anda ke makhluk asing supaya anda dapat diiktiraf sebagai seorang penganut Raelisme apabila tiba masa hari penentuan kelak.

Raelisme tidak membantah tentang kewujudan roh abadi atau kewujudan Tuhan. Apabila makhluk asing kembali ke Bumi kelak, penganut agama ini percaya sesuatu yang dipanggil Meditasi Sensual akan berlaku. Pada asasnya, ia melibatkan semua deria anda untuk berhubung dengan alam semesta dan perkara ini harus dilalui dalam keadaan telanjang.

Pada hari ini, agak sukar untuk menyatakan dengan tepat jumlah sebenar penganut agama ini. Anggaran rasmi yang dikeluarkan oleh pihak Raelisme ini ialah mereka mempunyai sekitar 85,000 orang penganut. Agama Raelisme ini dilihat paling mendapat sambutan di Jepun dan juga Korea Selatan.

Walau bagaimanapun, tiada satu negara pun yang bersetuju dengan fahaman agama ini untuk membangunkan kedutaan bagi menyambut kedatangan makhluk asing. Mungkin, jangkaan mereka untuk menjadi kenyataan tidak akan berlaku dalam masa terdekat.


10 Kisah Menakjubkan Tentang Jenama Popular Dunia Yang Ramai Tak Tahu

Apa yang terjadi kepada kita, apa yang dilakukan untuk sampai di mana kita berada dan dengan nama apa kita dipanggil. Semua ini mempunyai kisah dan cerita yang tersendiri.

Ada yang membosankan dan ada yang sangat menarik membuatkan mereka yang mendengar menjadi teruja. Bagi setiap penubuhan dan perjalanan sesebuah syarikat, pelbagai kisah menarik yang boleh kita ambil sebagai pengajaran.

iluminasi.com kongsikan 10 kisah menakjubkan mengenai jenama-jenama terbesar di dunia.

Pada awal tahun 1970-an, iaitu selepas beberapa tahun sahaja FedEx ditubuhkan, syarikat baru itu sudah berada dalam masalah besar dengan kerugian sehingga USD1 juta sebulan.

Dan sehingga satu tahap, syarikat ini kelihatan tak mampu lagi untuk menampung komitmen kewangan mereka. Namun, nasib menyebelahi mereka.

Ketika menunggu pesawat, Fred Smith, pengasas syarikat itu, secara tiba-tiba mengambil pesawat lain ke Las Vegas. Di sana, dia telah memenangi USD27,000 dengan bermain Blackjack.

Menggunakan wang tersebut, Fred berjaya menyelamatkan FedEx dan kisah selepas itu menjadi rahsia syarikat ini.

Bagi yang tak tahu, Lamborghini pada mulanya merupakan syarikat pengeluar traktor. Pemiliknya, Ferruccio Lamborghini, mempunyai minat terhadap kereta mewah, terutamanya Ferrari.

Semasa melakukan pemeriksaan rutin, Lamborghini mendapati bahawa klac pada kereta Ferrari nya rosak dan mendapati bahawa kereta itu menggunakan klac yang sama dengan traktornya.

Apabila dia meminta Enzo Ferrari untuk melakukan perubahan kepada klac kereta tersebut, Ferrari menolak cadangan tersebut dengan mengatakan bahawa Ferruccio adalah pembuat traktor dan tidak tahu apa-apa tentang kereta lumba.

Kata-kata itu telah membuatkan Ferruccio memulakan penghasilan kereta sport Lamborghini.

Sama seperti Lamborghini, BMW juga tidak bermula sebagai pengeluar kereta sebaliknya sebagai syarikat pembuat pesawat.

Selepas kekalahan Jerman pada Perang Dunia I, semua syarikat pembuat kapal terbang terpaksa menghentikan pengeluaran, yang mana merupakan salah satu daripada terma dalam Perjanjian Gencatan Senjata Versailles.

Syarikat ini yang ketika itu berhadapan dengan masalah muflis telah beralih kepada pengeluaran motosikal diikuti dengan pembuatan kereta pada tahun 1928.

Logo yang digunakan sehingga kini iaitu bilah kipas putih berlatarbelakangkan langit biru, adalah penghormatan kepada warisan penerbangan mereka.

Coca-Cola pada asalnya dicipta oleh John Pemberton, seorang Kolonel Konfederat yang tercedera, yang mahu mencari pengganti bagi ketagihannya terhadap morfin.

Dia menggelarkannya sebagai French Wine Coca, sejenis tonik saraf. Apabila Atlanta meluluskan undang-undang larangan pada tahun 1886, Pemberton terpaksa mencipta semula formula itu bagi menghasilkan versi tonik yang tidak mengandungi alkohol.

Dia menamakan minuman tersebut "Coca-Cola", dan kini menjadi minuman paling popular di dunia.

5. Logo McDonald's "M" bukan berasal dari pada nama syarikat

Logo McDonald adalah antara salah satu logo yang paling terkenal di dunia. Sekali pandang, "M" tersebut kelihatan seperti berasal daripada nama syarikat ini, namun kisahnya bukanlah seperti yang disangkakan.

Seni bina kedai asal McDonald's mempunyai lengkungan emas di kedua belah bahagian. Pemiliknya mahu supaya orang dapat mengenali kedai McDonald dari jauh.

Oleh itu, ketika merekabentuk logo, mereka mengambil keputusan untuk mengambil inspirasi daripada seni bina ikonik restoran itu.

Dikenali sebagai BRS (Blue Ribbon Sports) pada asalnya, syarikat ini dinamakan semula kepada Nike, tuhan kemenangan Yunani yang bersayap.

Simbol "swoosh" yang tersangat popular yang menjadi logo sejak ia dinamakan semula mewakili sayap dan kelajuan tuhan Nike.

Walaupun ia memang sesuai, namun kebenarannya jauh daripada apa yang disangkakan. Logo Apple bukanlah penghormatan kepada Allan Turring, saintis komputer dari England.

Teori yang paling diterima mengenai logo Apple adalah ia meruoakan buah kegemaran Steve Jobs. Ia menjelaskan mengapa komputer pertama mereka diberi nama sempena nama epal McInsoth yang merupakan kegemarannya.

Perkhidmatan Parcel United atau lebih dikenali dengan nama UPS mempunyai permulaan yang sangat sederhana.

Pada tahun 1907, James Casey yang berusia 19 tahun telah mengasaskan syarikat ini dengan menggunakan wang RM400 yang dipinjam dari rakan dan dimulakan dengan basikal.

Remaja ini juga berperanan sebagai presiden, ketua pegawai eksekutif dan pengerusi. Hari ini, UPS adalah syarikat penghantaran pakej terbesar di dunia. Agak hebat bagi seorang remaja dengan sebuah basikal.

Ketika kemuncak Perang Dunia II, Nazi Jerman tertakluk kepada sejumlah sekatan perdagangan.

Kerana kekurangan bahan mentah dan ramuan, ketua Coca-Cola Deutschland, Max Keith, memutuskan untuk mencipta minuman baru untuk pasaran Jerman, menggunakan apa sahaja yang mereka ada iaitu sisa makanan yang tersisa.

Nama ini berasal dari perkataan Jerman bagi imaginasi (Fantasie) dan mereka perlu menggunakan setiap imaginasi yang ada bagi menghasilkan minuman ini pada ketika itu.

Pada tahun 1920-an, adik-beradik Rudolf dan Adolf "Adi" Dassler memiliki sebuah syarikat pembuatan kasut yang berjaya, Kilang Kasut Dassler Brothers.

Walau bagaimanapun, ketika Perang Dunia II, perselisihan di antara mereka semakin melebar akibat salah faham.

Kemudian, selepas kemuncak perang, Rudolf ditangkap oleh tentera Amerika dan dituduh sebagai ahli SS Waffen yang mana merupakan satu kesilapan.

Rudolf yakin bahawa adiknya sendiri yang mengkhianatinya. Akhirnya, kedua-duanya berpecah, dengan Rudolf membentuk Ruda (kemudian dinamakan semula kepada Puma), sementara Adi membentuk Adidas.

Kedua-dua mereka tidak pernah berdamai dan dikebumikan di tanah perkuburan yang sama, namun jauh dari satu sama lain.


Ini Senarai Kos Pembedahan Plastik Yang Anda Boleh Lakukan Di Korea Selatan

Pasti ramai di antara pembaca iluminasi.com yang meminati muzik K-Pop atau K-Drama yang kini semakin menular di Malaysia, kan?

Dan antara sebab utama sudah pastinya wajah-wajah selebriti Korea Selatan yang tersangat jelita dan tampan, dilengkapi dengan kulit mulus dan tubuh yang sempurna.

Akan tetapi, ramai juga menyedari bahawa kebanyakan daripada kesempurnaan yang dipaparkan mereka ini sebenarnya palsu. Lebih tepat, plastik.

Dalam tempoh sedekad yang lalu, Seoul telah mendapat reputasi sebagai "Beauty Belt of South Korea", destinasi ideal untuk pembedahan plastik bertaraf dunia.

Tarikan utama oleh Beauty Belt ini disebabkan oleh pengkhususannya dalam membentuk badan orang Asia dan hakikat bahawa pembedahan di negara ini lebih murah berbanding di negara-negara seperti Australia, Singapura dan Amerika Syarikat.

Pembedahan plastik yang lebih murah ini bukan sahaja mampu dilakukan oleh mereka yang berada atau golongan selebriti sahaja, malah dilakukan oleh kebanyakan warga Korea Selatan.

Antaranya termasuklah para ibu yang membiayai pembedahan kelopak mata untuk anak gadis mereka sebagai hadiah graduasi sekolah menengah.

Terdapat lebih daripada 500 buah klinik pembedahan plastik yang boleh ditemui di jalan-jalan mewah di Gangnam yang menawarkan pelbagai pilihan.

Dan sudah tentu, ramai di antara kita tertanya-tanya akan sesuatu. Soalan yang paling popular berkenaan perkara ini adalah:

Untuk memudahkan anda, iluminasi.com sertakan dan kongsikan kos purata bagi beberapa prosedur paling popular yang ditawarkan oleh klinik pembedahan plastik di Korea Selatan.

Senarai harga ini telah diteliti, dibandingkan dan dikumpulkan daripada klinik-klinik utama di Seoul.

Semakin banyak permintaan terhadap sesuatu produk dan lebih banyak klinik menawarkan produk tersebut, maka semakin hampir atau serupa harga pembedahan tersebut.

Ini semua disebabkan oleh teori "Persaingan Sempurna". Inilah sebabnya mengapa senarai ini mengandungi harga purata bagi klinik-klinik pembedahan plastik di seluruh Seoul.

Kos akan lebih murah untuk pembedahan yang lebih mudah, iaitu prosedur tunggal seperti pembedahan kelopak mata.

Dan semakin rumit pembedahan itu, pelbagai prosedur mungkin diperlukan dan jumlah kos meningkat seperti pembedahan epicanthoplasty bersama beberapa kombinasi pembedahan mata.

Itulah bagaimana ia boleh bermula dari RM8,360 kepada RM16,700 untuk pembedahan yang sama mengikut tahap kerumitan.

Dan sudah tentu terdapat pembedahan yang lebih kompleks seperti semakan pembedahan kelopak mata yang memerlukan kepakaran lanjut dan datang dengan kos yang lebih tinggi.

Senarai di atas juga menggariskan kos purata dan mengabaikan klinik yang mengecaj prosedur yang sama pada kos yang lebih tinggi.

Walau bagaimanapun, harga yang lebih tinggi tidak semestinya bermaksud kemahiran atau perkhidmatan yang lebih baik.

Adalah biasa bagi klinik di Korea untuk mendakwa mereka memiliki kepakaran dalam beberapa jenis pembedahan dan ini dilakukan oleh hampir semua klinik.

Terdapat pelanggan yang tidak berpuas hati dengan hasil pembedahan dan terpaksa melakukan beberapa pembedahan semakan.

Tanpa pengetahuan atau kepakaran dalam industri pembedahan plastik Korea Selatan, adalah menjadi sangat sukar untuk memilih yang terbaik mengikut jenis pembedahan.

Malah mereka yang warga tempatan yang tinggal di Seoul sendiri mengalami masalah ini.

Satu lagi destinasi popular untuk pembedahan plastik adalah Amerika Syarikat. Namun, mengapa ramai yang memilih Korea Selatan?

Secara purata, kos pembedahan di Amerika Syarikat adalah di antara 30% hingga 50% peratus lebih mahal berbanding di Korea Selatan.

Malah, di Amerika Syarikat, setiap perkara dikenakan bayaran seperti anestesia, yuran hospital, ubat dan pakaian tekanan (pressure garment).

Walau bagaimanapun, jika seseorang ingin menjalani pembedahan kelopak mata di Korea, kosnya termasuk dalam harga pembedahan seperti yang dipaparkan di senarai di atas.

Terdapat ramai pelanggan dari Singapura yang mengunjungi Seoul bertanyakan sama ada pembedahan di Korea Selatan semurah seperti di Thailand. Dan jawapannya adalah tidak.

Harga alternatif yang lebih murah boleh didapati di luar Gangnam. Namun jika ia masih di Korea Selatan, secara realistiknya harganya tidak akan boleh semurah di Thailand.

Walaupun Thailand menawarkan harga yang lebih rendah namun Korea Selatan menawarkan hasil yang lebih semulajadi yang "dicipta" oleh para doktor terkenal dunia.


9 Pawagam Teater Dikatakan Berhantu Dan Paling Menyeramkan di Dunia

Pawagam teater adalah salah satu tempat di mana orang ramai dari seluruh dunia berkumpul untuk menyaksikan persembahan secara langsung. Suatu masa dahulu, pawagam teater merupakan hiburan utama sebelum teknologi menggantikannya dengan sinematografi.

Banyak pawagam teater yang dibina sejak dari tahun 1800-an masih lagi dikekalkan sehingga sekarang dan dijaga dengan baik. Namun, pawagam teater lama ini juga menyimpan pelbagai kisah selain dari bidang kesenian. Beberapa pawagam teater terkenal dunia dilaporkan mempunyai aktiviti paranormal yang boleh membuatkan anda seram. Berikut adalah beberapa pawagam teater yang dikatakan berhantu dari seluruh dunia.

Pawagam teater yang dikenali sebagai "The Majesty's Theatre" ini terletak di tengah-tengah bandar New Zealand. Teater ini direka oleh Henry Eli White dan ianya dibuka pada tahun 1912. Beberapa penambah baikkan telah dilakukan pada teater ini sehingga tahun 1990-an. Namun, apa yang menjadi bualan ialah aktiviti paranormal yang berlaku di sini.

Bukan hanya satu atau dua, tetapi banyak roh yang dikatakan berkeliaran di teater lama ini. Salah satu yang terkenal ialah roh Yuri, seorang pelakon Rusia yang meninggal dunia akibat terjatuh daripada pentas, di sini. Para pekerja mendakwa Yuri sering membuka lampu pentas apabila kesemua suis lampu telah ditutup.

Akan tetapi, menurut seorang pekerja pencahayaan pentas, Yuri bukanlah roh yang jahat. Ini kerana Yuri pernah menyelamatkan nyawanya sebanyak dua kali dengan menolaknya ke tepi sebelum lampu pentas jatuh dari atas. Antara roh lain yang sering dilihat para pekerja ialah roh Stan Andrew dan roh "Wanita Meratap".

Ada dakwaan mengatakan bahawa kehadiran roh yang banyak ini adalah kerana pawagam teater ini dibina di atas tapak perkuburan lama. Namun, tiada bukti rasmi yang menyokong dakwaan itu setakat ini.

Teater Adelphi adalah sebuah pawagam teater yang terletak di London West End dan ia dibuka sejak tahun 1806 lagi. Dianggap sebagai salah satu teater yang bersejarah di London, ia mempunyai kapasiti sebanyak 1,500 tempat duduk.

Kerja pengubah suaian yang dilakukan pada tahun 2007 telah memberikan satu wajah baru kepada pawagam teater bersejarah ini. Namun, apa yang lebih menarik lagi ialah tempat ini juga dikatakan berleluasa dengan aktiviti paranormal.

Salah satu roh yang mengganggu teater ini ialah roh pelakon William Terriss yang dibunuh berdekatan pintu pentas oleh rakannya sendiri iaitu Richard Archer Prince. Terriss dikatakan meninggal dunia dalam dakapan pelakon wanita utama yang juga khabarnya merupakan teman wanitanya.

Sebelum meninggal dunia, Terriss bersumpah akan melawat kekasihnya setelah mati. Roh Terriss dikatakan sering mengetuk pintu persalinan pelakon wanita utama di teater itu sehingga hari ini. Pekerja teater juga sering melihat rohnya di sekitar pentas teater tersebut.

Pada awalnya, teater yang dibuka pada tahun 1907 ini diberi nama Teater Stuyvesant. Setelah tiga tahun beroperasi, nama teater itu ditukar kepada Teater Belasco sempena nama pelakon, pengurus dan penerbit teater itu sendiri iaitu David Belasco.

Belasco dikatakan tinggal di bahagian atas teater itu dan meninggal dunia pada tahun 1931. Setelah itu, banyak kejadian penampakan lembaga seakan-akan Belasco dilaporkan oleh para pekerja dan juga pelakon. Namun ia bukanlah sesuatu yang menakutkan. Ini kerana para pelakon di teater itu berpendapat, ia akan menjadi hari yang bertuah sekiranya mereka terserempak dengan lembaga pemilik teater itu.

Selain itu, beberapa lagi kejadian aneh seperti bunyi tapak kaki, pintu dibuka dan ditutup dengan sendirinya, langsir bergerak tanpa disentuh dan elevator bergerak dengan sendiri tanpa ada sesiapa yang menggunakan. Lembaga yang digelar "Blue Lady" juga dilaporkan sering dilihat berkeliaran di pawagam itu.

Pawagam Teater Orpheum yang terletak di Memphis ini telah disenaraikan oleh Amerika Syarikat sebagai salah satu tapak bersejarah. Teater yang dibina atas tapak asal The Grand Opera House ini mula dibuka pada tahun 1928 dan mempunyai kapasiti sebanyak 2,300 tempat duduk.

Selain menjadi tempat bersejarah, teater ini juga terkenal kerana aktiviti paranormal. Salah satu penampakan yang popular di sini ialah roh seorang kanak-kanak perempuan berusia 12 tahun yang bernama Mary. Pada tahun 1921, Mary dikatakan telah meninggal dunia akibat dilanggar kereta di hadapan The Grand Opera House.

Roh Mary sering dilihat duduk di tempat kegemarannya iaitu tempat duduk C5 di salah satu balkoni teater tersebut. Mary dikatakan memakai gaun serba putih, seakan-akan pakaian pada zaman 1920-an. Selain dilihat di tempat duduk kegemarannya, Mary juga sering bergurau dengan para pekerja, menyembunyikan peralatan mereka di dalam tandas.

Selain daripada itu, beberapa kejadian aneh juga dilaporkan berlaku dan dikatakan terdapat 6 lagi roh lain yang sering berlegar di teater bersejarah di Amerika itu sehingga hari ini.

Teater Palace ini terletak di tengah-tengah kawasan popular di Times Square, New York. Teater yang dibuka pada tahun 1913 ini merupakan salah satu teater paling popular di Amerika Syarikat pada waktu itu. Teater lama ini mempunyai kapasiti sebanyak 1,743 tempat duduk.

Namun, apa yang lebih popular ialah teater ini dikatakan dihuni oleh lebih daripada 100 roh termasuk beberapa bekas pelakon terkenal yang pernah membuat persembahan di sini. Antara lembaga yang sering dilihat ialah roh Louis Borsalino, yang dilihat melakukan aksi berjalan atas tali, sama seperti sewaktu dia masih hidup.

Antara beberapa roh lain yang dilihat ialah seorang budak perempuan yang kelihatan sedih duduk di balkoni, seorang lelaki memakai sut berwarna kelabu yang sering melintas di hadapan pejabat dan juga roh seorang budak lelaki yang sering bermain dengan trak permainannya di tingkat bawah bangunan itu.

Walaupun teater ini diberi nama Teater Dock Street, tetapi ianya terletak di Church Street, Charlston. Teater yang merupakan bangunan kesenian pertama yang dibina sejak 1736 itu telah terbakar dan roboh sebelum ini, namun dibina dan diperbaharui semula di tapak yang sama pada tahun 1809, sebagai sebuah hotel yang diberi nama Planter's Hotel.

Hotel itu telah beroperasi sehingga tahun 1930, selepas itu pihak perbandaran telah membaik pulih semula bangunan bersejarah ini dan menukar semula identitinya sebagai sebuah teater. Bangunan yang mempunyai sejarah selama ratusan tahun ini juga dikatakan mempunyai banyak kejadian paranormal.

Salah satu lembaga yang terkenal di teater ini dipercayai roh kepada Junius Brutus Booth, bapa kepada pembunuh upahan presiden Abraham Lincoln. Tidak dapat dipastikan mengapa roh Booth menghantui bangunan ini kerana dia meninggal dunia beberapa batu daripada hotel dan teater ini.

Satu lagi lembaga yang popular ialah roh kepada Nettie Dickerson. Dia dipercayai hidup di Charlston pada tahun 1800 dan bekerja sebagai seorang pelacur. Beberapa orang mendakwa pernah melihat wanita itu berkeliaran di teater ini dengan memakai pakaian berwarna merah.

Teater Dominion yang dibuka pada tahun 1929 ini terletak di Tottenham Court Road di London Borough of Camden. Teater ini pernah menjadi tempat untuk pertunjukan musikal We Will Rock You yang berlangsung selama 12 tahun dari 14 Mei 2002 hingga 31 Mei 2014. Selain itu, ia juga menjadi tempat ujibakat Britain's Got Talent dan juga teater persembahan pelawak terkenal Charlie Chaplin.

Namun, apa yang sering diperkatakan mengenai teater lama ini ialah aktiviti paranormal yang sering berlaku di sini. Menurut kepercayaan para penggiat teater di barat, sekiranya anda terlihat kelibat atau lembaga hantu di teater, ia adalah petanda bahawa anda mungkin bernasib baik.

Hal itu yang terjadi kepada salah seorang penaung teater We Will Rock You iaitu Stuart Cheveralls. Chevaralls yang mengambil gambar bersama temannya Natalie di dalam teater itu secara tidak sengaja telah mengambil gambar satu roh yang berada di belakang mereka berdua.

Ramai percaya roh itu adalah mangsa yang terkorban 114 tahun sebelum teater itu dibina. Sebelum adanya Teater Dominion, tapak itu ialah sebuah gudang pembuat minuman keras. Pada tahun 1814, satu tangki besar yang mengandungi 3,550 tong bir telah pecah dan mengakibatkan tsunami alkohol yang telah mengorbankan 8 nyawa. Peristiwa itu digelar sebagai "Banjir Bir London".

Teater Royal dari Drudy Lane ini dianggap seagai salah satu teater paling berhantu di dunia. Teater Royal yang merupakan teater ke empat di tapak ini ditubuhkan dengan pengubahsuaian lengkap pada tahun 1812 tetapi ia telah wujud sejak tahun 1660 lagi dengan beberapa generasi teater yang berbeza.

Teater yang juga dikenali sebagai Teater Drury Lane ini terletak di Convent Garden, London. Salah satu penampakan lembaga yang terkenal di teater ini ialah "Man in Grey" yang berpakaian seperti seorang bangsawan pada kurun ke-18. Legenda mengatakan Man in Gret ialah seorang lelaki yang tengkoraknya ditemui ditanam di dalam dinding teater ini pada tahun 1848.

Selain itu, hantu kepada pelakon Charles Macklin dan juga badut Joseph Grimaldi juga dikatakan menghantui teater ini. Macklin sering dilihat berada di belakang pentas di mana tempat dia telah membunuh rakan pelakonnya iaitu Thomas Hallam pada tahun 1735. Grimaldi pula dikatakan menjelma sebagai salah satu roh yang membantu para pelakon mengatasi perasaan gemuruh mereka sebelum menaiki pentas.

Dewan Persatuan Huguang mula dibina pada tahun 1759 ini dibuka sebagai pusat teater opera pada tahun 1807. Ia merupakan salah satu daripada "Empat Teater Terhebat" di China, di samping Teater Opera Zhengyici. Ramai pelakon opera yang hebat pernah membuat persembahan di dewan bersejarah ini.

Dewan bersejarah ini juga dikatakan sebagai salah satu tempat paling berhantu di China. Ini kerana dewan bersejarah ini dikatakan dibina di atas satu kawasan perkuburan lama. Banyak kes kejadian paranormal yang dilaporkan berlaku di sini sehingga hari ini.

Ramai pengunjung yang mendakwa terlihat lembaga menyeramkan dan mendengar suara menangis serta meratap di dewan ini. Anda dinasihatkan agar tidak membaling batu di dalam kawasan dewan ini kerana pernah ada pengunjung yang dimarahi oleh roh yang berada di dewan ini kerana berbuat demikian.


5 Pemenang Loteri Dengan Hadiah Tertinggi Di Malaysia

Hari ini anda boleh melihat kedai-kedai yang menjual nombor ekor ada di mana-mana sahaja. Industri ini semakin berkembang di Malaysia dan mempunyai pengikut setia yang sanggup berhabisan puluhan malah ratusan wang ringgi sehari.

Tujuannya? Untuk menjadi jutawan segera sekaligus menikmati kehidupan yang lebih mewah dan selesa.

Sepanjang permainan nombor ekor atau loteri bertapak di Malaysia, terdapat beberapa individu yang cukup bertuah memenangi hadiah yang mampu membuatkan anda goyang kaki seumur hidup.

iluminasi.com kongsikan antara 5 pemenang loteri dengan hadiah tertinggi dalam sejarah Malaysia.

Gadis yang berasal Sungai Buloh sangat terkejut apabila mengetahui dirinya menerima durian runtuh apabila menjadi salah seorang pemenang Jackpot kedua Magnum 4D bernilai RM4,497,266 pada Oktober 2017.

Dia merupakan salah seorang daripada 26 pemenang yang berkongsi hadiah keseluruhan yang bernilai RM10.85 juta.

Menurutnya, dia langsung tidak menyangka wang pertaruhan yang dibuat bernilai RM20 akan memberikan pulangan berlipat kali ganda dan akan berkongsi hadiah tersebut dengan ahli keluarga serta golongan miskin.

Apa yang menarik adalah dia mendapat nombor yang dibidanya dalam permainan tersebut, melalui mimpi.

Menurut jurucakap Magnum, peraturan ramalan nombor ekor menyatakan bahawa apabila hadiah Jackpot pertama melebihi RM30 dan tidak dimenangi, wang tunai melebihi RM20 juta akan diberikan kepada pemenang Jackpot kedua.

Pada tahun 2017, seorang perunding "feng shui" dari Johor bernasib baik dan bertuah apabila telah memenanti loteri Toto 4D bernilai RM20.5 juta.

Kombinasi nombor 1651 dan 7288 yang dipertaruhkan dalam permainan tersebut telah membuahkan hasil kepada lelaki berusia 61 tahun itu, yang mana dikatakan diperolehi selepas bersembahyang di tokong yang biasa dikunjunginya.

Sebahagian daripada wang tunai daripada kemenangan tersebut dikhabarkan akan disumbangkan kepada tokong berkenaan.

Pada tahun 2013, seorang wanita berjawatan ekskutif berusia 30-an menjadi jutawan Toto termuda apabila dia ditabalkan sebagai pemenang hadiah RM27 juta bagi cabutan bertuah Toto 4D Jackpot 1.

Wanita yang berasal dari Kuala Lumpur tersebut menggunakan kombinasi dari nombor lesen memandu, nombor pendaftaran kereta dan tarikh-tarikh bermakna baginya, menjadi 5755 dan 1113 dalam permainan tersebut.

Menurut sumber, wanita ini hanya membeli 10 set nombor 4D yang mana menghasilkan 45 pasang nombor 4D dan 45 peluang untuk menang.

Kekayaan barunya ini dikatakan mencukupi untuk memenuhi senarai impiannya termasuk membiayai pendidikan anak-anak, memiliki sebuah kereta sport dan barangan berjenama, termasuk bercadang untuk bersara apabila mencecah usia 45 tahun.

Usaha seorang ahli perniagaan yang merupakan pengikut setiap bagi Supreme Toto 6/58 sejak permainan ini dilancarkan pada 20 Mac 2010 akhirnya membuahkan hasil apabila dia telah memenangi wang tunai bernilai RM47.82 juta, hadiah terbesar ketika itu.

Ahli perniagaan yang berusia lingkungan 50-an tersebut tidak percaya bahawa dia memenanginya sehingga tergamam seketika sebelum meminta isterinya untuk mengesahkan kemenangan tersebut beberapa kali.

Menurut jurucakap Sports Toto, pasangan tersebut tersangat teruja membuatkan mereka tidak dapat tidur dan tidak sabar untuk menebus hadiah di ibu pejabat Sports Toto di ibu negara.

Individu tersebut memberitahu dia biasanya bertaruh sekitar RM20 bagi setiap permainan yang memberikan 10 peluang untuk mendapatkan cepumas.

Nombor kemenangannya ada 8, 11, 19, 22, 54 dan 55 yang mana kesemuanya dipilih secara berkomputer dan rawak.

Dikhabarkan bahawa pasangan tersebut tidak hanya akan menggunakan wang kemenangan itu bersendirian sebaliknya akan disalurkan kepada badan kebajikan serta membantu orang sekeliling termasuk ahli keluarga yang memerlukan.

Dan rekod kemenangan loteri yang tertinggi dalam sejarah Malaysia ketika ini adalah sebanyak RM69.6 juta. Ahli perniagaan berusia 40 tahun dari Pulau Pinang memenangi hadiah utama Grand Toto pada 13 September 2017.

Individu tersebut yang dirahsiakan namanya untuk tujuan keselamatan memberitahu dia hanya membelanjakan RM50 untuk 25 set nombor Lucky Pick sebelum salah satunya memenangi slot loteri tersebut.

Menurutnya lagi, dia hanya mula bermain Sport Toto pada tahun 2013 namun membuat taruhan berdasarkan nombor pendaftaran keretanya dan tidak pernah memenangi apa-apa.

Pembelian yang membuahkan hasil ini berlaku disebabkan satu kebetulan. Ketika hari tersebut, ahli perniagaan ini terperangkap dalam kesesakan membuatkannya memutuskan untuk menggunakan jalan lain.

Dia tidak menyemak keputusan bagi slot tersebut walaupun diberitahu oleh rakannya bahawa pemenangnya adalah dari Pulau Pinang.

Individu bertuah ini kemudiannya meminta abangnya menyemak keputusan, sebelum tidak berhenti-henti menjerit sambil berlari di sekitar rumah selepas mengetahui keputusan.

Hadiah wang tunai bernilai RM69,637,527.25 itu dikatakan akan digunakan sebahagiannya untuk disalurkan kepada pertubuhan kebajikan, membayar pinjaman dan juga melabur dalam hartanah.

Kemenangan terbesar sebelum ini adalah bernilai RM57 juta dalam loteri Supreme Toto 6/58 pada tahun 2012.

Walaupun ramai yang agak teruja mengetahui akan jumlah hadiah yang telah berjaya dimenangi seperti individu-individu di atas, namun ia tidaklah semanis yang disangka.

Sebenarnya, hakikat untuk memenangi loteri adalah tersangatlah tipis. Sebagai contoh judi yang melibatkan nombor 4 angka. Mereka yang ingin bermain boleh bertaruh apa-apa sahaja nombor dari 0000 hingga ke 9999.

Daripada 10,000 nombor ini, hanya 23 nombor sahaja yang akan memberikan pulangan kemenangan. Hadiah pertama bernilai RM2,500 hingga RM3,500 bagi setiap RM1 yang dipertaruhkan.

Jika diteliti, syarikat-syarikat nombor ekor ini mengaut keuntungan yang tersangat besar di mana 9,977 nombor dijual tanpa hadiah tanpa sebarang pulangan kepada kaki judi.

Dan jika dihitung, peratusan untuk anda memenangi sebarang hadiah tersangatlah rendah iaitu 0.23% sahaja.

Dengan ini, syarikat-syarikat nombor ekor mempelbagaikan produk yang menawarkan hadiah bernilai jutaan ringgi sekaligus memberikan impian yang mungkin tak tercapai kepada mereka yang ingin bergelar jutawan segera.

Antara yang paling popular ketika ini termasuklah Jackpot 4D yang menawarkan hadiah minimum RM2 juta dan ke atas, keapda mereka yang berjaya membeli 2 set nombor 4 ekor yang muncul sebagai hadiah pertama, kedua dan ketiga dalam mana-mana cabutan.

Ia membuatkan terdapat 10 juta kombinasi nombor yang dijual kepada para kaki judi, memberikan peluang kemenangan yang lebih tipis daripada permainan biasa, iaitu hanya 0.00006% sahaja.

Bagi mereka yang berpijak pada Bumi yang nyata sudah tentu melihat permainan nombor ekor ini sebagai pembaziran yang besar dan lebih teruk, ia akan menjadi tabiat buruk yang dibawa sehingga ke usia tua untuk menjadi seorang jutawan.

Hakikatnya, anda hanyalah menjadikan syarikat-syarikat ini sebagai jutawan, dan masih kelihatan mereka yang sudah beruban masih terkial-kial ke cawangan kedai nombor ekor dengan harapan yang sama.


Kisah Saintis Jepun Yang Memeluk Islam Hanya Kerana Satu Ayat - Dr. Atsushi Kamal Okuda

Dr. Atsushi Kamal Okuda merupakan seorang saintis dan pendidik yang berkhidmat sebagai seorang Profesor Sistem Politik di Universiti Keio, Jepun.

Kita sering mendengar dari orang-orang yang anti-agama mengenai pernyataan bahawa sains adalah satu-satunya yang diperlukan dalam hidup dan Tuhan serta agama hanyalah sebuah mitos serta tidak disokong oleh apa-apa bukti.

Namun, ramai saintis, termasuk Dr. Kamal Okuda mempunyai pendapat yang berbeza apabila beliau melepasi garisan hidup tanpa Tuhan kepada kehidupan yang mana beliau tak boleh hidup tanpa bimbingan Tuhan.

Sebelum memeluk Islam, Dr. Okuda berkata bahawa hidupnya adalah tidak bermoral dan kurang pengetahuan tentang tujuan kehidupan sebenar.

Beliau kemudiannya meniti jalan mencari kebenaran, melalui pertempuran akademik dalam tempoh yang agak panjang dengan pelbagai agama.

Sehinggalah beliau bertemu dengan Islam dan memutuskan untuk benar-benar mengkaji tentang agama ini.

Ketika tahun keenam di kolej, Dr. Okuda sangat berminat mengenai perundangan dalam Islam.

Dan pada satu hari, beliau menemui satu kertas penyelidikan di mana matanya tertumpu kepada satu ayat daripada Al-Quran yang telah mengubah hidup beliau selama-lamanya.

Ayat tersebut berkisarkan tentang bagaimana Allah menciptakan manusia daripada pasir, tanah liat dan debu. Salah satu daripada ayat tersebut:

"Dan sesungguhnya Kami telah menciptakan manusia (Adam) dari tanah liat yang kering, yang berasal dari tanah kental yang berubah warna dan baunya," (Surah Al-Hjir 15:26).

Dan ketika beliau meneruskan pencariannya mendalami Islam, Dr. Okuda memutuskan untuk berpindah ke Aleppo, Syria bagi meneruskan pengajiannya dan juga mempelajari bahasa Arab.

Kegembiraan dan kelegaannya menjadi seorang umat Islam adalah satu rahmat yang tidak terhingga dalam hidupnya.

Hari ini, kisah Dr. Okuda menjadi sebuah inspirasi. Beliau adalah satu contoh bukan sahaja kepada orang Islam Jepun tetapi bagi semua manusia di seluruh dunia tentang apa yang perlu dilakukan selepas mencari kebenaran untuk diri sendiri.

Beliau bekerja keras untuk berkongsi kurniaan Islam terhadapnya bersama-sama dengan orang lain.

Beliau bekerja dengan penuh semangat dalam kalangan rakan dan sahabatnya untuk menyebarkan Islam di Jepun dalam menyelamatkan negara Jepun daripada hidup tanpa bimbingan Allah.

Semoga Allah sentiasa memberkati individu seperti Dr. Kamal Okuda dan semoga beliau membimbing ramai lagi ke arah agama Islam.

Ikuti kisah lanjut mengenai ke-Islaman dan perjalanan hidup Dr. Kamal Okuda:


5 Berita Penting Dunia Yang Perlu Anda Tahu Minggu Ini (1 Disember 2018)

Kami tahu dalam zaman penuh informasi, kadangkala ada banyak berita yang mudah saja untuk terlepas daripada pandangan kita.Jadi di sini kami kumpulkan lima berita meliputi lima topik berbeza iaitu dunia, ekonomi, sains, nasional dan juga Islam untuk memastikan anda pembaca Iluminasi dapat mengikuti berita-berita ini dengan mudah.Berikut adalah berita-berita menarik yang dapat kami kongsikan untuk anda minggu ini.

Kotak hitam pesawat Boeing yang terhempas milik syarikat Lion Air dari Indonesia menceritakan detik-detik akhir apa yang berlaku sebelum impak akhir. Rupa-rupanya, insiden itu berlaku disebabkan oleh salah satu sensor yang bahagian enjin bermasalah, memberikan isyarat kepada sistem automatik pemanduan yang dinamakan sebagai Maneuvering Characteristics Augmentation System (MCAS) untuk mengambil alih.

MACS mengambil alih pemanduan dan cuba menurunkan pesawat sebelum pemandu memintas dan menaikkannya semula. Namun sistem MCAS kembali berfungsi dan mula melakukan penurunan, memaksa pemandu beberapa kali 'bertarung' dengan sistem itu sebelum junaman terakhir berlaku. Ini adalah salah satu contoh di mana sistem automasi gagal mentafsir masalah dengan baik, sehingga menyebabkan kematian dalam jumlah yang ramai. (rujukan)

WeChat mungkin tidak sepopular Whatsapp di negara kita, tetapi bagi China - WeChat adalah segala-galanya. Populariti WeChat di negara itu tidak boleh disangkal lagi dan kini WeChat mula digunakan oleh pihak-pihak tertentu, untuk sama-sama menyebarkan mesej anti Islam. Bukan saja melibatkan sentimen anti Islam di China, tetapi turut sama melibatkan komuniti Muslim di seluruh dunia.

Sebuah kumpulan WeChat besar bernama 'Chinese Voice of America' menjadi tempat berkumpul orang bangsa China dari dalam negara serta migran luar negara, berkongsikan artikel dan hasil tulisan yang membawa sentimen anti Islam.

Dengan memainkan sentimen yang kerap kali dimainkan barat, mengambil tulisan-tulisan penulis Islamophobia se[erto Pamela Geller dan Gastestone Institute. Majoriti golongan imigran China di luar negara mula terpengaruh meletakkan Islam sebagai sasaran mudah dan malangnya, berjaya mempengaruhi saudara-mara mereka di China untuk melakukan perkara serupa. (rujukan)

Dalam satu majlis perkahwinan besar-besaran, Yang di-Pertuan Agong Malaysia, Sultan Muhammad V berusia 49 tahun mengahwini Oksana Voyevodina, anak kepada seorang doktor yang berusia 25 tahun serta pernah memenangi anugerah Miss Moscow pada tahun 2015.

Oksana dilaporkan memeluk Islam lebih awal, pada 16 April 2018 dan mengambil nama Rihana Oxana Gorbatenko. Tahniah kami ucapkan kepada YDP Agong serta permaisurinya. (rujukan)

Menurut Dr. Mahathir, beliau langsung tidak tahu mengenai hal ini dan belum ada lagi pengumuman rasmi yang dibuat.

Universiti Putra Malaysia menjadi universiti pertama negara kita yang dapat menguji keberkesanan kabel gentian optik yang telah dibangunkan mereka di International Space Station atau ISS. Kabel itu yang sudahpun dihantarkan ke Japan Aerospace Exploration Agency (Jaxa) akan diterbangkan ke ISS tidak lama lagi bagi menguji kecekapannya mengesan radiasi di dalam dan luar ISS.

Dua jenis kabel yang dinamakan sebagai E-SOFPADS dan I-SOFPADS (Smart Optical Fibres for Passice Dosimetry in Space) telah pun dibangunkan dalam kajian selama satu tahun setengah, dengan kolaborasi bersama Universiti Malaya, Universiti Multimedia, University Sunway dan juga badan ANGKASA. (rujukan)

Projek usahasama yang telah dimeterai oleh syarikat Genting dengan 21st Century Fox beberapa tahun lalu, mula berubah selepas syarikat penerbitan gergasi itu ditelan oleh gergasi yang lebih besar iaitu Disney.

Rancangan untuk menubuhkan sebuah taman tema bernama Fox World yang membawa konsep milik 21st Century Fox seperti 'Aliens', 'Ice Age' dan 'Planet of the Apes' nampaknya tinggal angan-angan, selepas Disney bertindak membatalkan perjanjian tersebut berikutan kedudukannya yang terletak sangat dekat dengan kasino milik Genting.

Hujah Disney kasino tersebut akan menyebabkan imej 'mesra keluarga' yang selama ini diamalkan mereka akan terganggu. Pihak Genting yang sudah pun menutup beberapa taman tema mereka serta memulakan kerja-kerja pembinaan bertindak menyaman Disney dan 21st Century Fox dengan tuntutan melebih RM4.2 billion.

Bagi menyambut ulang tahun perkahwinan pertama mereka, couple paling meletup di Malaysia saling berkongsikan ayat-ayat cinta mereka. Dalam Instagram, kedua-duanya memuat naik...

Maaf. Penulis tak dapat nak menghabiskan berita ini. Membawang memang bukan bakat penulis.